               8.9.2021

               EL

               Επίσημη Εφημερίδα της Ευρωπαϊκής Ένωσης

               C 362/129

      P9_TA(2020)0168
      Δυτικά Βαλκάνια, σε συνέχεια της συνόδου κορυφής του 2020
      Σύσταση του Ευρωπαϊκού Κοινοβουλίου της 19ης Ιουνίου 2020 προς το Συμβούλιο, την Επιτροπή και τον Αντιπρόεδρο της Επιτροπής / Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας σχετικά με τα Δυτικά Βαλκάνια, σε συνέχεια της συνόδου κορυφής του 2020 (2019/2210(INI))
      (2021/C 362/14)

         Το Ευρωπαϊκό Κοινοβούλιο,

                  —

                  έχοντας υπόψη τα συμπεράσματα του Ευρωπαϊκού Συμβουλίου της 28ης Ιουνίου 2018, τα συμπεράσματα του Συμβουλίου της 18ης Ιουνίου 2019 και τα συμπεράσματα του Ευρωπαϊκού Συμβουλίου της 17ης και 18ης Οκτωβρίου 2019 με τα οποία αναβάλλονται οι αποφάσεις για την έναρξη των ενταξιακών διαπραγματεύσεων με τη Βόρεια Μακεδονία και την Αλβανία,

                  —

                  έχοντας υπόψη την Διακήρυξη του Ζάγκρεμπ, της 6ης Μαΐου 2020,

                  —

                  έχοντας υπόψη την Τελική Συμφωνία για την επίλυση των διαφορών οι οποίες περιγράφονται στις αποφάσεις του Συμβουλίου Ασφαλείας των Ηνωμένων Εθνών 817 (1993) και 845 (1993), τη λήξη της ενδιάμεσης συμφωνίας του 1995 και την εδραίωση στρατηγικής εταιρικής σχέσης μεταξύ της Ελλάδας και της Βόρειας Μακεδονίας, επίσης γνωστής ως Συμφωνίας των Πρεσπών, της 17ης Ιουνίου 2018,

                  —

                  έχοντας υπόψη τα συμπεράσματα του Ευρωπαϊκού Συμβουλίου, της 26ης Μαρτίου 2020, για την έναρξη των ενταξιακών διαπραγματεύσεων με τη Βόρεια Μακεδονία και την Αλβανία, με τα οποία εγκρίθηκαν τα συμπεράσματα του Συμβουλίου, της 25ης Μαρτίου 2020, σχετικά με τη διεύρυνση και τη διαδικασία σταθεροποίησης και σύνδεσης,

                  —

                  έχοντας υπόψη την ανακοίνωση της Επιτροπής, της 5ης Φεβρουαρίου 2020, με τίτλο «Ενίσχυση της διαδικασίας προσχώρησης — Μια αξιόπιστη προοπτική της ΕΕ για τα Δυτικά Βαλκάνια» (COM(2020)0057),

                  —

                  έχοντας υπόψη την ανακοίνωση της Επιτροπής, της 29ης Μαΐου 2019, σχετικά με την πολιτική διεύρυνσης της ΕΕ (COM(2019)0260),

                  —

                  έχοντας υπόψη την ανακοίνωση της Επιτροπής, της 6ης Φεβρουαρίου 2018, με τίτλο «Μια αξιόπιστη προοπτική διεύρυνσης για τα Δυτικά Βαλκάνια και αυξημένη δέσμευση της ΕΕ απέναντί τους» (COM(2018)0065),

                  —

                  έχοντας υπόψη τη συνολική στρατηγική της ΕΕ του 2016, η οποία ορίζει ότι μια αξιόπιστη πολιτική διεύρυνσης αποτελεί στρατηγική επένδυση στην ασφάλεια και την ευημερία της Ευρώπης, και έχει ήδη συμβάλει σε μεγάλο βαθμό στην ειρήνη σε περιοχές που είχαν πληγεί από ένοπλες συγκρούσεις,

                  —

                  έχοντας υπόψη την ανακοίνωση της Επιτροπής, της 16ης Οκτωβρίου 2013, με τίτλο «Στρατηγική διεύρυνσης και κυριότερες προκλήσεις 2013-2014» (COM(2013)0700),

                  —

                  έχοντας υπόψη την ανανεωμένη συναίνεση για τη διεύρυνση που εγκρίθηκε από το Ευρωπαϊκό Συμβούλιο του Δεκεμβρίου του 2006 και στη συνέχεια υιοθετήθηκε στα συμπεράσματα του Ευρωπαϊκού Συμβουλίου του Ιουνίου του 2019,

                  —

                  έχοντας υπόψη την τελική διακήρυξη της συνόδου κορυφής του Ζάγκρεμπ στις 24 Νοεμβρίου 2000,

                  —

                  έχοντας υπόψη τη δήλωση της διάσκεψης κορυφής ΕΕ-Δυτικών Βαλκανίων στη Θεσσαλονίκη, της 21ης Ιουνίου 2003, σχετικά με την προοπτική των χωρών των Δυτικών Βαλκανίων να ενταχθούν στην Ευρωπαϊκή Ένωση,

                  —

                  έχοντας υπόψη τη δήλωση της Σόφιας κατά τη σύνοδο κορυφής ΕΕ-Δυτικών Βαλκανίων της 17ης Μαΐου 2018, και το συνημμένο σε αυτήν θεματολόγιο προτεραιοτήτων της Σόφιας,

                  —

                  έχοντας υπόψη τη Διαδικασία του Βερολίνου, που δρομολογήθηκε στις 28 Αυγούστου 2014, και ιδίως τη δήλωση των Υπουργών Εξωτερικών των Δυτικών Βαλκανίων, της 27ης Αυγούστου 2015, σχετικά με την περιφερειακή συνεργασία και τις διμερείς διαφορές, και τη σύσταση του Γραφείου Περιφερειακής Συνεργασίας των Νέων (RYCO), καθώς και τις άλλες συνόδους κορυφής που πραγματοποιήθηκαν στη Βιέννη (2015), το Παρίσι (2016), την Τεργέστη (2017), το Λονδίνο (2018) και το Πόζναν (2019),

                  —

                  έχοντας υπόψη τα συμπεράσματα του Συμβουλίου Γενικών Υποθέσεων, της 29ης και 30ής Απριλίου 1997, σχετικά με την εφαρμογή αιρεσιμότητας, με σκοπό την ανάπτυξη μιας συνεκτικής στρατηγικής της ΕΕ για τις σχέσεις με τις χώρες της περιοχής,

                  —

                  έχοντας υπόψη την κοινή δήλωση των υπουργών Εξωτερικών 13 κρατών μελών της ΕΕ, της 11ης Ιουνίου 2019, σχετικά με τη δέσμευση της ΕΕ στην ευρωπαϊκή ολοκλήρωση των Δυτικών Βαλκανίων,

                  —

                  έχοντας υπόψη την κοινή δήλωση της συνόδου κορυφής των προέδρων Ευρωπαϊκού Κοινοβουλίου — Κοινοβουλίων των Δυτικών Βαλκανίων, της 28ης Ιανουαρίου 2020, την οποία συγκάλεσε ο Πρόεδρος του Ευρωπαϊκού Κοινοβουλίου με τα διοικητικά όργανα των κοινοβουλίων των Δυτικών Βαλκανίων,

                  —

                  έχοντας υπόψη την άτυπη σύνοδο της 16ης Φεβρουαρίου 2020, στην οποία συμμετείχαν οι ηγέτες των χωρών των Δυτικών Βαλκανίων, ο Πρόεδρος του Ευρωπαϊκού Συμβουλίου, η Πρόεδρος της Ευρωπαϊκής Επιτροπής, ο Ύπατος Εκπρόσωπος για Θέματα Εξωτερικής Πολιτικής και Πολιτικής Ασφαλείας, και ο Πρωθυπουργός της Δημοκρατίας της Κροατίας, η οποία έχει την προεδρία του Συμβουλίου της Ευρωπαϊκής Ένωσης,

                  —

                  έχοντας υπόψη το ψήφισμα της Ευρωπαϊκής Οικονομικής και Κοινωνικής Επιτροπής, της 31ης Οκτωβρίου 2019, με τίτλο «Έναρξη διαπραγματεύσεων προσχώρησης με τη Βόρεια Μακεδονία και την Αλβανία: η προάσπιση των γεωστρατηγικών συμφερόντων και της αξιοπιστίας της ΕΕ θα πρέπει να συνεχιστεί» (1),

                  —

                  έχοντας υπόψη τη γνωμοδότηση της Ευρωπαϊκής Επιτροπής των Περιφερειών σχετικά με τη δέσμη μέτρων για τη διεύρυνση (2019), η οποία εγκρίθηκε στις 13 Φεβρουαρίου 2020 (2),

                  —

                  έχοντας υπόψη το ψήφισμά του της 9ης Ιουλίου 2015 σχετικά με την εκδήλωση μνήμης για τη Σρεμπρένιτσα (3),

                  —

                  έχοντας υπόψη το νομοθετικό του ψήφισμα της 27ης Μαρτίου 2019 σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση του Μηχανισμού Προενταξιακής Βοήθειας (ΜΠΒ ΙΙΙ) (4),

                  —

                  έχοντας υπόψη το ψήφισμά του της 24ης Οκτωβρίου 2019 σχετικά με την έναρξη ενταξιακών διαπραγματεύσεων με τη Βόρεια Μακεδονία και την Αλβανία (5),

                  —

                  έχοντας υπόψη το ψήφισμά του της 15ης Ιανουαρίου 2020 σχετικά με τη θέση του Ευρωπαϊκού Κοινοβουλίου όσον αφορά τη Διάσκεψη για το Μέλλον της Ευρώπης (6),

                  —

                  έχοντας υπόψη τα συμπεράσματα του Συμβουλίου, της 5ης Ιουνίου 2020, για την ενίσχυση της συνεργασίας με τους εταίρους των Δυτικών Βαλκανίων στον τομέα της μετανάστευσης και της ασφάλειας,

                  —

                  έχοντας υπόψη την ανακοίνωση της Επιτροπής, της 29ης Απριλίου 2020, με τίτλο «Στήριξη των Δυτικών Βαλκανίων για την αντιμετώπιση της COVID-19 και την ανάκαμψη μετά την πανδημία» (COM(2020)0315),

                  —

                  έχοντας υπόψη το άρθρο 118 του Κανονισμού του,

                  —

                  έχοντας υπόψη την επιστολή της Επιτροπής Διεθνούς Εμπορίου,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A9-0091/2020),

                  A.

                  λαμβάνοντας υπόψη ότι η διεύρυνση είναι μία από τις πιο επιτυχημένες, στρατηγικού χαρακτήρα, πολιτικές της ΕΕ, καθώς και το πλέον αποτελεσματικό μέσο εξωτερικής πολιτικής που συμβάλλει στην επέκταση της εμβέλειας των βασικών αξιών της Ένωσης όσον αφορά τον σεβασμό της ανθρώπινης αξιοπρέπειας, την ελευθερία, τη δημοκρατία, την προώθηση της ειρήνης και της ευημερίας, την ισότητα, το κράτος δικαίου και τον σεβασμό των ανθρωπίνων δικαιωμάτων, συμπεριλαμβανομένων των δικαιωμάτων των ατόμων που ανήκουν σε μειονότητες σε όλη την Ευρώπη·

                  B.

                  λαμβάνοντας υπόψη ότι η διαδικασία διεύρυνσης αποτελεί αναπόσπαστο μέρος της ευρωπαϊκής ολοκλήρωσης και παραμένει στρατηγικά σημαντική για την Ευρωπαϊκή Ένωση·

                  Γ.

                  λαμβάνοντας υπόψη ότι η αξιοκρατική προοπτική προσχώρησης των χωρών των Δυτικών Βαλκανίων στην ΕΕ είναι προς το συμφέρον της ίδιας της ΕΕ σε επίπεδο πολιτικής, ασφάλειας και οικονομίας·

                  Δ.

                  λαμβάνοντας υπόψη ότι η προοπτική της προσχώρησης στην ΕΕ συνιστά αναγνώριση μιας μείζονος γεωπολιτικής πρόκλησης για την ενοποίηση της ευρωπαϊκής ηπείρου και θεμελιώδες κίνητρο για την εφαρμογή μεταρρυθμίσεων στις χώρες των Δυτικών Βαλκανίων·

                  E.

                  λαμβάνοντας υπόψη ότι οι χώρες των Δυτικών Βαλκανίων αποτελούν γεωγραφικά, ιστορικά και πολιτισμικά μέρος της Ευρώπης και ότι η διαδικασία ένταξής τους στην Ευρωπαϊκή Ένωση είναι καθοριστικής σημασίας για τη σταθερότητα και την ασφάλεια ολόκληρης της ηπείρου, σε συνθήκες ελευθερίας και ειρήνης·

                  ΣΤ.

                  λαμβάνοντας υπόψη ότι η διεύρυνση της ΕΕ είναι μια αμφίδρομη διαδικασία, στο πλαίσιο της οποίας αμφότερα τα μέρη πρέπει να τηρούν τις δεσμεύσεις τους, και στηρίζεται στην προϋπόθεση ότι τόσο η Ευρωπαϊκή Ένωση όσο και οι υποψήφιες χώρες εκπληρώνουν τις υποχρεώσεις τους·

                  Ζ.

                  λαμβάνοντας υπόψη ότι η ενισχυμένη μεθοδολογία που προτείνει η Επιτροπή έχει ως στόχο να προσδώσει νέα δυναμική στη διαδικασία διεύρυνσης και δίνει νέα ώθηση για τον μετασχηματισμό των υπό ένταξη χωρών·

                  H.

                  λαμβάνοντας υπόψη ότι η ΕΕ είναι ο κύριος επενδυτής, εμπορικός εταίρος και χορηγός στην περιοχή·

                  Θ.

                  λαμβάνοντας υπόψη ότι, στα ψηφίσματά του, το Ευρωπαϊκό Κοινοβούλιο εξέφρασε την ικανοποίησή του για την πρόοδο που σημείωσαν η Βόρεια Μακεδονία και η Αλβανία· λαμβάνοντας υπόψη ότι, με δεδομένη αυτή την πρόοδο, το Κοινοβούλιο συμφώνησε να χορηγηθεί η επιβράβευση επιδόσεων στη Βόρεια Μακεδονία και την Αλβανία από τον Μηχανισμό Προενταξιακής Βοήθειας·

                  Ι.

                  λαμβάνοντας υπόψη ότι με τη σύνοδο κορυφής του 2020 στο Ζάγκρεμπ αναγνωρίστηκε η υπεροχή της δημοκρατίας και του κράτους δικαίου και η ΕΕ κλήθηκε να εντείνει περαιτέρω τη συνεργασία της με την περιοχή·

                  ΙΑ.

                  λαμβάνοντας υπόψη ότι το Ευρωπαϊκό Κοινοβούλιο εξέφρασε τη λύπη του για την αποτυχία του Ευρωπαϊκού Συμβουλίου να συμφωνήσει το 2019 επί της έναρξης των ενταξιακών συνομιλιών με τη Βόρεια Μακεδονία και την Αλβανία· λαμβάνοντας υπόψη ότι η εν λόγω αποτυχία, κατόπιν των συστάσεων που εξέδωσε η Επιτροπή το 2018 και το 2019, οι οποίες εγκρίθηκαν από το Κοινοβούλιο, διάβρωσε την αξιοπιστία της Ευρωπαϊκής Ένωσης, συνέβαλε στην άνοδο του λαϊκισμού, του εθνικισμού και του ευρωσκεπτικισμού, υπονόμευσε τις προσπάθειες των υποψήφιων χωρών, δημιουργώντας κίνδυνο πολιτικού κενού, και ενθάρρυνε τρίτους παράγοντες που επιδιώκουν να εδραιώσουν την πολιτική επιρροή τους στην περιοχή εις βάρος της διαδικασίας ένταξης στην ΕΕ·

                  ΙΒ.

                  λαμβάνοντας υπόψη ότι η διαδικασία διεύρυνσης προωθεί και ενισχύει τις ικανότητες επίλυσης των διμερών διαφορών και επιδιώκει τη συμφιλίωση των κοινωνιών στην περιοχή·

                  ΙΓ.

                  λαμβάνοντας υπόψη ότι οι χώρες των Δυτικών Βαλκανίων θα πρέπει να εντείνουν τις προσπάθειες υπέρβασης της πολιτικής πόλωσης και των παρατεταμένων κοινοβουλευτικών μποϊκοτάζ, προκειμένου να ενισχυθεί ο κοινοβουλευτικός έλεγχος·

                  ΙΔ.

                  λαμβάνοντας υπόψη ότι το Ευρωπαϊκό Κοινοβούλιο παραμένει αξιόπιστος εταίρος των χωρών που βρίσκονται στη διαδικασία προσχώρησης στην ΕΕ και υποστηρίζει τη διαδικασία διεύρυνσης ως θετικό μηχανισμό της Ευρωπαϊκής Ένωσης, που δίνει έναυσμα για μεταρρυθμίσεις οι οποίες αποσκοπούν στη θεσμική και κοινωνικοοικονομική ενίσχυση των εν λόγω χωρών προς όφελος των πολιτών τους·

                  ΙΕ.

                  λαμβάνοντας υπόψη ότι, με το Θεματολόγιο της Θεσσαλονίκης και τη Δήλωση της Σόφιας, υπογραμμίστηκε ότι θα δοθεί ιδιαίτερη έμφαση στη δημιουργία περαιτέρω ευκαιριών για τη νεολαία, και ότι αυτό θα συμβάλει παράλληλα στην κοινωνικοοικονομική ανάπτυξη των Δυτικών Βαλκανίων·

                  ΙΣΤ.

                  λαμβάνοντας υπόψη ότι το Ευρωπαϊκό Κοινοβούλιο έχει δεσμευτεί να εντείνει την πολιτική και θεσμική στήριξη για δημοκρατικές και οικονομικές μεταρρυθμίσεις στην περιοχή και να βοηθήσει τις χώρες των Δυτικών Βαλκανίων στη διαδικασία προσχώρησης στην ΕΕ·

                  ΙΖ.

                  λαμβάνοντας υπόψη ότι οι πολιτικές κατευθυντήριες γραμμές της Επιτροπής 2019-2024 επιβεβαιώνουν εκ νέου την ευρωπαϊκή προοπτική των Δυτικών Βαλκανίων·

                  ΙΗ.

                  λαμβάνοντας υπόψη ότι, κατά τη διάρκεια των ακροάσεών τους στο Ευρωπαϊκό Κοινοβούλιο, τόσο ο Αντιπρόεδρος / Ύπατος Εκπρόσωπος κ. Borrell όσο και ο Επίτροπος κ. Várhelyi δεσμεύτηκαν να δώσουν προτεραιότητα στη διαδικασία διεύρυνσης, επιδιώκοντας την επίσπευση των διαρθρωτικών και θεσμικών μεταρρυθμίσεων και των διαδικασιών προσχώρησης των Δυτικών Βαλκανίων·

                  ΙΘ.

                  λαμβάνοντας υπόψη ότι μια φιλόδοξη πολιτική διεύρυνσης απαιτεί επαρκή προϋπολογισμό· λαμβάνοντας υπόψη ότι το Συμβούλιο θα πρέπει να προβλέψει επαρκή δημοσιονομικά μέσα προς υποστήριξη της πολιτικής για τη διεύρυνση·

                  Κ.

                  λαμβάνοντας υπόψη ότι η ΕΕ πρέπει επίσης να ενισχύσει τους μηχανισμούς του κράτους δικαίου εντός της Ένωσης και να καταρτίσει μια φιλόδοξη ατζέντα για τη Διάσκεψη για το Μέλλον της Ευρώπης·

                  ΚΑ.

                  λαμβάνοντας υπόψη ότι η ευημερία και η ασφάλεια της Ευρώπης συνδέονται στενά με τη διαδικασία προσχώρησης και την προώθηση της ειρήνης, της δημοκρατίας, του σεβασμού των ανθρωπίνων δικαιωμάτων και του κράτους δικαίου στην περιοχή των Δυτικών Βαλκανίων και με το μέλλον των χωρών της περιοχής σε μια ισχυρή και μεταρρυθμισμένη ΕΕ·

                  ΚΒ.

                  λαμβάνοντας υπόψη ότι, στην ανακοίνωσή της, της 5ης Φεβρουαρίου 2020, η Επιτροπή ανέλαβε να παρουσιάσει μια ανακοίνωση με την οποία καθορίζονται δράσεις για την προώθηση θεμελιωδών μεταρρυθμίσεων, μεταξύ άλλων σχετικά με το κράτος δικαίου·

                  ΚΓ.

                  λαμβάνοντας υπόψη ότι η ΕΕ έχει κινητοποιήσει 3,3 δισεκατομμύρια EUR για την αντιμετώπιση της πανδημίας του κορονοϊού στα Δυτικά Βαλκάνια, συμπεριλαμβανομένων 38 εκατομμυρίων EUR για άμεση στήριξη στον τομέα της υγείας, 389 εκατομμυρίων EUR για την κοινωνική και οικονομική ανάκαμψη, 750 εκατομμυρίων EUR για τη μακροοικονομική χρηματοδοτική συνδρομή, 455 εκατομμυρίων EUR για την οικονομική επανενεργοποίηση και 1,7 δισεκατομμυρίων EUR για προνομιακά δάνεια από την Ευρωπαϊκή Τράπεζα Επενδύσεων·

                  ΚΔ.

                  λαμβάνοντας υπόψη ότι οι χώρες των Δυτικών Βαλκανίων έχουν επωφεληθεί από τον μηχανισμό πολιτικής προστασίας της ΕΕ, την από κοινού προμήθεια ιατρικού εξοπλισμού, τις εξαιρέσεις από το καθεστώς της άδειας εξαγωγής της ΕΕ για τα μέσα ατομικής προστασίας, και τις «πράσινες λωρίδες» για βασικά αγαθά·

                  1.

                  απευθύνει τις ακόλουθες συστάσεις στο Συμβούλιο, στην Επιτροπή και στον Αντιπρόεδρο της Επιτροπής / Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας:

                              α)

                              να στηρίξουν την ευρωπαϊκή προοπτική των χωρών των Δυτικών Βαλκανίων και να ενισχύσουν τη διαδικασία προσχώρησης, εξασφαλίζοντας ότι αυτή ενισχύει τις θεμελιώδεις αξίες και το κράτος δικαίου, οδηγεί σε βιώσιμο δημοκρατικό, οικονομικό και οικολογικό μετασχηματισμό και κοινωνική σύγκλιση, και εξασφαλίζει σχέσεις καλής γειτονίας και περιφερειακή συνεργασία ως ουσιώδη στοιχεία της διεύρυνσης και της Διαδικασίας Σταθεροποίησης και Σύνδεσης, και μεριμνώντας ώστε η διεύρυνση της ΕΕ να εξελίσσεται παράλληλα με τις συζητήσεις για το μέλλον της Ευρώπης και την εσωτερική μεταρρύθμιση της ΕΕ·

                              β)

                              να αυξήσουν τις προσπάθειες οικοδόμησης πολιτικής βούλησης μεταξύ των κρατών μελών, ώστε να προχωρήσει η διεύρυνση στα Δυτικά Βαλκάνια, αντί να επιτρέπουν στις εσωτερικές διεργασίες της ΕΕ να αποτελούν εμπόδιο, καθώς και να βελτιώσουν την πολιτική και στρατηγική καθοδήγηση της συνολικής πολιτικής της ΕΕ στην περιοχή·

                              γ)

                              να διατηρήσουν τη διεύρυνση, καθώς αποτελεί απαραίτητη προϋπόθεση για την αξιοπιστία, την επιτυχία και την επιρροή της ΕΕ στην περιοχή και πέραν αυτής·

                              δ)

                              να επισπεύσουν τη διαδικασία προσχώρησης των χωρών που έχουν δεσμευτεί, τόσο πολιτικά όσο και διοικητικά, να εφαρμόσουν μεταρρυθμίσεις που σχετίζονται με την ΕΕ·

                              ε)

                              να διασφαλίσουν ότι η ενισχυμένη μεθοδολογία διατηρεί ως τελικό στόχο την πλήρη ένταξη στην ΕΕ και ότι η ΕΕ καθορίζει και εφαρμόζει με συνέπεια πιο προβλέψιμους κανόνες και κριτήρια, που βασίζονται στην αιρεσιμότητα και την αναστρεψιμότητα, καθιστώντας τη διαδικασία προσχώρησης πιο δυναμική και, κατ’ επέκταση, αποκαθιστώντας την αξιοπιστία της με την εφαρμογή της αναθεωρημένης μεθοδολογίας·

                              στ)

                              να διασφαλίσουν ότι η μεγαλύτερη έμφαση στην πολιτική φύση της διαδικασίας, όπως παρουσιάζεται στην πρόταση της Επιτροπής για την αναθεώρηση της μεθοδολογίας διεύρυνσης, δεν υποκαθιστά τις αξιολογήσεις που αφορούν την πλήρωση των κριτηρίων αναφοράς σε επίπεδο εμπειρογνωμόνων ούτε κωλύει τη δέσμευση της ΕΕ σε μια αξιοκρατική διαδικασία διεύρυνσης·

                              ζ)

                              να διασφαλίσουν ότι η ομαδοποίηση των τομέων πολιτικής ενισχύει το βάθος, την ποιότητα και τη βιωσιμότητα των μεταρρυθμίσεων, αποφέροντας απτά αποτελέσματα στις υπό ένταξη χώρες και επιτρέποντας παράλληλα ταυτόχρονες διαπραγματεύσεις για διάφορα κεφάλαια·

                              η)

                              να παρέχουν ενταξιακά κριτήρια αναφοράς που χαρακτηρίζονται από σαφήνεια, διαφάνεια και συνέπεια, να προσφέρουν συνεχή πολιτική και τεχνική στήριξη καθ’ όλη τη διάρκεια της διαδικασίας, συμπεριλαμβανομένης της διασφάλισης εκ μέρους των κοινοβουλίων ότι διαδραματίζουν τους ανεξάρτητους εποπτικούς τους ρόλους, και να βελτιώσουν τη μέτρηση της προόδου στην πράξη, εξασφαλίζοντας ότι κάθε υπό ένταξη χώρα αξιολογείται αξιοκρατικά και με βάση την αρχή της αιρεσιμότητας·

                              θ)

                              να διασφαλίσουν τη συνέχεια, τη λογοδοσία, τη συνέπεια και την προβλεψιμότητα της διαδικασίας διεύρυνσης, εδραιώνοντας τη νέα μεθοδολογία της Επιτροπής ως μακροπρόθεσμη πολιτική προσαρμογή και αποφεύγοντας ad hoc αναθεωρήσεις της διαδικασίας και των παραμέτρων της λόγω πολιτικών σκοπιμοτήτων οιουδήποτε κράτους μέλους· να διασφαλίσουν ότι τα κριτήρια αναφοράς και η υποστήριξη για την προσχώρηση βασίζονται στα διδάγματα που αντλήθηκαν, προκειμένου να αποφευχθούν προηγούμενες αδυναμίες και να βελτιωθεί η διαδικασία προσχώρησης·

                              ι)

                              να διευκολύνουν την εφαρμογή της ενισχυμένης μεθοδολογίας για τις υπό ένταξη χώρες που βρίσκονται ήδη σε διαπραγματεύσεις, εφόσον αυτές το επιθυμούν, ώστε να επιτευχθεί ουσιαστική και μακροπρόθεσμη σύγκλιση με τους ευρωπαϊκούς κανόνες και τα ευρωπαϊκά πρότυπα·

                              ια)

                              να αυξήσουν τα πολιτικά και οικονομικά κίνητρα για τις χώρες των Δυτικών Βαλκανίων και να βελτιώσουν τη συνοχή μεταξύ της διαδικασίας διεύρυνσης και των πολιτικών πρωτοβουλιών στην ΕΕ μέσω ετήσιων περιφερειακών συνεδριάσεων με τους ηγέτες των Δυτικών Βαλκανίων στο περιθώριο του Ευρωπαϊκού Συμβουλίου, εξασφαλίζοντας την τακτική συμμετοχή των εκπροσώπων των Δυτικών Βαλκανίων στις συνεδριάσεις του Ευρωπαϊκού Συμβουλίου, στην Επιτροπή Πολιτικής και Ασφάλειας, καθώς και στις ομάδες εργασίας της Επιτροπής·

                              ιβ)

                              να ενθαρρύνουν τη σταδιακή συμμετοχή των υπό ένταξη χωρών σε διαδικασίες, τομεακές πολιτικές και προγράμματα της ΕΕ πριν από την προσχώρησή τους, μεταξύ άλλων μέσω στοχευμένης χρηματοδοτικής στήριξης από κονδύλια της ΕΕ, προκειμένου να επιτευχθούν απτά οφέλη για τους πολίτες, ιδίως για τα παιδιά και τους νέους, και να ενισχυθεί η προενταξιακή βοήθεια και παρουσία της ΕΕ στις χώρες αυτές πριν από την προσχώρησή τους·

                              ιγ)

                              να υποστηρίξουν τον ενισχυμένο κοινοβουλευτικό ρόλο στη διαδικασία προσχώρησης μέσω των καθιερωμένων φόρουμ και να ενθαρρύνουν διαρκώς νέες πρωτοβουλίες, όπως η Διάσκεψη των Προέδρων των Κοινοβουλίων, η οποία συγκλήθηκε, για πρώτη φορά, από τον Πρόεδρο του Ευρωπαϊκού Κοινοβουλίου και τους επικεφαλής των κοινοβουλίων των Δυτικών Βαλκανίων στις 28 Ιανουαρίου 2020·

                              ιδ)

                              να διευκολύνουν και να προωθήσουν τη στενότερη σύνδεση βουλευτών από τις χώρες που βρίσκονται σε διαπραγματεύσεις με τις εργασίες του Ευρωπαϊκού Κοινοβουλίου·

                              ιε)

                              να μεριμνήσουν ώστε οι εκπρόσωποι των χωρών των Δυτικών Βαλκανίων να συμμετάσχουν στη Διάσκεψη για το Μέλλον της Ευρώπης, δίνοντας ιδιαίτερη έμφαση στη συμμετοχή των νέων·

                              ιστ)

                              να ενισχύσουν τον μηχανισμό της αιρεσιμότητας και να επιμείνουν στην αναστρεψιμότητα της διαδικασίας προσχώρησης, με την εφαρμογή αντικειμενικών κριτηρίων όταν αποφασίζεται κατά πόσον οι διαπραγματεύσεις θα πρέπει να τεθούν σε αναμονή ή να ανασταλούν· να διασφαλίσουν ότι η Επιτροπή κινεί τις διαδικασίες αυτές ύστερα από διεξοδική αξιολόγηση, και κατόπιν προτάσεως των κρατών μελών ή του Ευρωπαϊκού Κοινοβουλίου, σημειώνοντας επίσης ότι μπορεί ήδη να εφαρμοστεί η αρχή της ρήτρας ανισορροπίας και της αναστρεψιμότητας στα πλαίσια των τρεχουσών διαπραγματεύσεων για τη Σερβία και το Μαυροβούνιο· να διασφαλίσουν ότι ο μηχανισμός της αιρεσιμότητας και της αναστολής συνοδεύεται από σαφή ανακοίνωση των θεσμικών οργάνων της ΕΕ σχετικά με τις λεπτομέρειες μιας πιθανής αναστολής·

                              ιζ)

                              να ενισχύσουν την ανάληψη ιδίας ευθύνης των κρατών μελών για τη διαδικασία διεύρυνσης, αυξάνοντας στην πράξη τη συμμετοχή των εμπειρογνωμόνων στον τομέα του κράτους δικαίου από τα κράτη μέλη, καθώς και της κοινωνίας των πολιτών και των υπερασπιστών των ανθρωπίνων δικαιωμάτων, και να βελτιώσουν τη μέτρηση των συνολικών εξελίξεων, μένοντας προσηλωμένοι στα μακροχρόνια αντικειμενικά πρότυπα και αποφεύγοντας την πολιτικοποίηση των τεχνικών πτυχών της διαδικασίας προσχώρησης, αξιοποιώντας ιδίως τις εκθέσεις παρακολούθησης και τις συστάσεις του Συμβουλίου της Ευρώπης και άλλων οργανισμών καθορισμού προτύπων·

                              ιη)

                              να αναγνωρίσουν ότι η Διαδικασία του Βερολίνου υποστηρίζει και συμπληρώνει την πολιτική διεύρυνσης της ΕΕ και δεν μπορεί να αντιμετωπίζεται ως εναλλακτική της προσχώρησης λύση, ούτε να θεωρείται ότι αναπαράγει τις προσπάθειες που καταβάλλονται στο πλαίσιο της διεύρυνσης·

                              ιθ)

                              να αναγνωρίσουν ότι η έναρξη των ενταξιακών διαπραγματεύσεων με την Αλβανία και τη Βόρεια Μακεδονία είναι προς το συμφέρον της Ένωσης σε επίπεδο πολιτικής, ασφάλειας και οικονομίας·

                              κ)

                              να αναγνωρίσουν ότι η αποτυχία του Ευρωπαϊκού Συμβουλίου να συμφωνήσει την έναρξη των ενταξιακών διαπραγματεύσεων με την Αλβανία και τη Βόρεια Μακεδονία τον Ιούνιο του 2018, τον Ιούνιο του 2019 και τον Οκτώβριο του 2019 επηρέασε αρνητικά τόσο τον ρόλο της ΕΕ στην περιοχή όσο και την κοινή γνώμη σχετικά με την προσχώρηση στην ΕΕ, στέλνοντας ένα αρνητικό μήνυμα στις χώρες των Δυτικών Βαλκανίων, και να αναγνωρίσουν ότι η έναρξη των ενταξιακών συνομιλιών αποκαθιστά την αξιοπιστία της διαδικασίας προσχώρησης, όπως συνέστησε το Ευρωπαϊκό Κοινοβούλιο και η Επιτροπή·

                              κα)

                              να εγκρίνουν την ελευθέρωση του καθεστώτος των θεωρήσεων για το Κοσσυφοπέδιο το συντομότερο δυνατόν, δεδομένου ότι πληρούνται τα κριτήρια αναφοράς από τον Ιούλιο του 2018·

                              κβ)

                              να αυξήσουν τον δυναμισμό των διαπραγματεύσεων, προκειμένου να επιταχυνθεί η ένταξη του Μαυροβουνίου και της Σερβίας·

                              κγ)

                              να επαναφέρουν την πρωτοκαθεδρία της δημοκρατίας, του κράτους δικαίου, των ανθρωπίνων δικαιωμάτων και των θεμελιωδών ελευθεριών στο επίκεντρο της διαδικασίας διεύρυνσης, ανοίγοντας πρώτα και κλείνοντας τελευταία τα κεφάλαια που σχετίζονται με το δικαστικό σύστημα, τη διαφθορά και το οργανωμένο έγκλημα, καθώς και τα κεφάλαια που καλύπτουν τον σεβασμό των ανθρωπίνων δικαιωμάτων, συμπεριλαμβανομένων των δικαιωμάτων των μειονοτήτων, της ελευθερίας των μέσων ενημέρωσης και της ελευθερίας της έκφρασης·

                              κδ)

                              να επικεντρωθούν στην ανάπτυξη θεσμικών και διοικητικών ικανοτήτων, ώστε να ενισχυθεί η διαφάνεια και η αποτελεσματικότητα της χρηστής διακυβέρνησης σε όλα τα επίπεδα·

                              κε)

                              να αξιοποιήσουν την εμπειρία των πρόσφατων διευρύνσεων, συμπεριλαμβανομένων των διδαγμάτων που αντλήθηκαν από τις χώρες της Κεντρικής Ευρώπης·

                              κστ)

                              να συνεχίσουν να συνεργάζονται με τις χώρες των Δυτικών Βαλκανίων για την καταπολέμηση της τρομοκρατίας και του οργανωμένου εγκλήματος·

                              κζ)

                              να εξασφαλίσουν ότι θα δοθεί στοχευμένη έμφαση στην ανάπτυξη κρατικών ικανοτήτων, στην εφαρμογή των δικαστικών αποφάσεων, στις μεταρρυθμίσεις των δικαστικών συστημάτων και στις προσπάθειες καταπολέμησης της διαφθοράς και του οργανωμένου εγκλήματος·

                              κη)

                              να επιμείνουν στον σεβασμό και την πλήρη εφαρμογή των αποφάσεων εγχώριων και διεθνών δικαστηρίων, συμπεριλαμβανομένων των αποφάσεων συνταγματικών δικαστηρίων και όλων των αποφάσεων του Ευρωπαϊκού Δικαστηρίου Δικαιωμάτων του Ανθρώπου, του Διεθνούς Ποινικού Δικαστηρίου για την πρώην Γιουγκοσλαβία (ICTY) και του διαδόχου του, του Μηχανισμού για τα Ποινικά Δικαστήρια (IRMCT), και των Ειδικών Τμημάτων (SC) και της Ειδικής Εισαγγελίας (SPO) του Κοσσυφοπεδίου, καθώς και των συστάσεων των οργάνων παρακολούθησης του Συμβουλίου της Ευρώπης, συμπεριλαμβανομένης της Ευρωπαϊκής Επιτροπής κατά του Ρατσισμού και της Μισαλλοδοξίας (ECRI)·

                              κθ)

                              να παροτρύνουν τις χώρες των Δυτικών Βαλκανίων να συμμορφωθούν με τις διεθνείς υποχρεώσεις τους όσον αφορά τη δίωξη των εγκλημάτων πολέμου και τη διαλεύκανση της τύχης των αγνοουμένων· να προαγάγουν την πλήρη συνεργασία με τον Μηχανισμό για τα Ποινικά Δικαστήρια και με τα Ειδικά Τμήματα και την Ειδική Εισαγγελία του Κοσσυφοπεδίου, και τη ρητή υποστήριξη του έργου και των πορισμάτων του Διεθνούς Ποινικού Δικαστηρίου για την Πρώην Γιουγκοσλαβία, καθώς και την προώθηση και τη διάδοση του έργου και της παρακαταθήκης του στους πολίτες· να καταδικάσουν όλες τις απόπειρες εξύμνησης εγκληματιών πολέμου και άρνησης ιστορικών γεγονότων, και να στηρίξουν, στο πλαίσιο αυτό, την Περιφερειακή Επιτροπή για την αποκάλυψη της αλήθειας σε σχέση με όλα τα θύματα εγκλημάτων πολέμου και άλλων σοβαρών παραβιάσεων των ανθρωπίνων δικαιωμάτων που διαπράχθηκαν στο έδαφος της πρώην Γιουγκοσλαβίας (πρωτοβουλία RECOM)·

                              λ)

                              να αυξήσουν τη συμμετοχή της ΕΕ στην επίλυση εκκρεμών διμερών ζητημάτων, προωθώντας τις σχέσεις καλής γειτονίας και την περιφερειακή συνεργασία με προσπάθειες οικοδόμησης εμπιστοσύνης και διαμεσολάβησης, και να παροτρύνουν τις χώρες των Δυτικών Βαλκανίων να δεσμευτούν ότι θα επιδιώξουν τη συμφιλίωση και την εξεύρεση ειρηνικών λύσεων σε μακροχρόνιες διαφορές·

                              λα)

                              να ενισχύσουν τη διαδικασία προσχώρησης, ούτως ώστε να βαθύνει η αλληλεγγύη ανάμεσα στους λαούς των χωρών των Δυτικών Βαλκανίων και των κρατών μελών, σεβόμενοι παράλληλα την ιστορία, τον πολιτισμό και τις παραδόσεις τους·

                              λβ)

                              να στηρίξουν τον νέο ειδικό εντεταλμένο της ΕΕ για τον διάλογο Βελιγραδίου-Πρίστινας και άλλων περιφερειακών θεμάτων στα Δυτικά Βαλκάνια, με σκοπό την πλήρη εξομάλυνση των σχέσεων μεταξύ της Σερβίας και του Κοσσυφοπεδίου και την προώθηση σχέσεων καλής γειτονίας στην περιοχή κατά τη διάρκεια της θητείας του·

                              λγ)

                              να προωθήσουν ευρύτερη στήριξη στην κοινωνία για την περιφερειακή συμφιλίωση, μεταξύ άλλων με την υποστήριξη της πλήρους συμμετοχής των κοινοβουλίων στον διάλογο Βελιγραδίου-Πρίστινας και την επιδίωξη βιώσιμης περιφερειακής συμφιλίωσης·

                              λδ)

                              να ενισχύσουν και, όπου είναι δυνατόν, να αυξήσουν τις κοινές προσπάθειες των χωρών της ΕΕ και των Δυτικών Βαλκανίων για προώθηση των επαφών και των ανταλλαγών μεταξύ των λαών, προκειμένου να δημιουργηθούν αμοιβαία θετικές εικόνες αμφοτέρωθεν στον πληθυσμό·

                              λε)

                              να προωθήσουν τη δημιουργία ισότιμων όρων ανταγωνισμού που ευνοούν πολιτικά περιβάλλοντα χωρίς αποκλεισμούς και να διευκολύνουν τις προσπάθειες σε όλες τις χώρες των Δυτικών Βαλκανίων για υπέρβαση της πολιτικής πόλωσης και των παρατεταμένων κοινοβουλευτικών μποϊκοτάζ· να αναπτύξουν εποικοδομητική κοινοβουλευτική νοοτροπία χωρίς αποκλεισμούς και να ενισχύσουν τον κοινοβουλευτικό έλεγχο και την εποπτεία· να προωθήσουν μια υπεύθυνη προσέγγιση όσον αφορά την εκπροσώπηση των συμφερόντων των πολιτών στα κοινοβούλια, προκειμένου να προαγάγουν τον δημοκρατικό έλεγχο και τη βελτίωση της νομοθεσίας·

                              λστ)

                              να λάβουν υπό σημείωση και να διευκολύνουν τις εργασίες του Ευρωπαϊκού Κοινοβουλίου για την προσχώρηση και τις δραστηριότητές του για την υποστήριξη της δημοκρατίας, στις οποίες περιλαμβάνονται οι δραστηριότητες των μόνιμων επιτροπών και των αντιπροσωπειών του, και να μεριμνήσουν για τη συμμετοχή των μόνιμων εισηγητών του Κοινοβουλίου για τις χώρες των Δυτικών Βαλκανίων στη διαδικασία ελέγχου και στις επιτόπιες αποστολές·

                              λζ)

                              να προωθήσουν εκλογικές μεταρρυθμίσεις που εξασφαλίζουν ελεύθερες, δίκαιες, ανταγωνιστικές και διαφανείς εκλογές σε κεντρικό και τοπικό επίπεδο, απαλλαγμένες από εκστρατείες εκφοβισμού και παραπληροφόρησης, σύμφωνα με τα διεθνή πρότυπα, μεταξύ άλλων όσον αφορά τη διαφάνεια στη χρηματοδότηση των κομμάτων, και σύμφωνα με τις συστάσεις των διεθνών αποστολών παρατήρησης· να παρακολουθούν την εφαρμογή των απόψεων της Επιτροπής της Βενετίας· να συμβάλουν στα προγράμματα του Ευρωπαϊκού Κοινοβουλίου για τη στήριξη της δημοκρατίας στην περιοχή·

                              λη)

                              να ενθαρρύνουν τα εθνικά κοινοβούλια να χρησιμοποιήσουν τα εργαλεία στήριξης της δημοκρατίας του Ευρωπαϊκού Κοινοβουλίου, όπως είναι ο διάλογος Jean Monnet και ο διακομματικός διάλογος, προκειμένου να διευκολυνθεί το πολιτικό έργο σχετικά με τον κοινοβουλευτικό διάλογο και να ενισχυθούν η λογοδοσία, η εποπτεία, ο δημοκρατικός έλεγχος και η ποιότητα του νομοθετικού έργου·

                              λθ)

                              να ενισχύσουν την κοινωνία των πολιτών και να μεριμνήσουν για τη συμμετοχή της, ως απαραίτητου παράγοντα, στις διαδικασίες εδραίωσης της δημοκρατίας, περιφερειακής συνεργασίας και μεταρρυθμίσεων που συνδέονται με την προσχώρηση, εστιάζοντας στις φιλοευρωπαϊκές και δημοκρατικές δυνάμεις στην περιοχή·

                              μ)

                              να διασφαλίσουν ότι οι πολίτες και οι κοινωνίες των υποψήφιων χωρών συνδέονται στενότερα με τη διαδικασία προσχώρησης και επωφελούνται από αυτήν· να προσφέρουν ιδιαίτερη στήριξη και ενθάρρυνση, στο πλαίσιο αυτό, στα φιλοευρωπαϊκά και δημοκρατικά τμήματα της κοινωνίας και στις αντίστοιχες αντιλήψεις και απόψεις·

                              μα)

                              να διασφαλίσουν ότι κάθε βήμα θα συνοδεύεται από ουσιαστικό και εφ’ όλης της ύλης διάλογο με τις οργανώσεις της κοινωνίας των πολιτών, τον ακαδημαϊκό χώρο και τη νεολαία, από το αρχικό στάδιο λήψης αποφάσεων έως τη φάση της υλοποίησης και αξιολόγησης, και να μεριμνήσουν ιδιαίτερα ώστε να μην υποστηρίζονται ούτε να χρηματοδοτούνται υφιστάμενες τοπικές αντιευρωπαϊκές δομές εξουσίας ή τοπικές δομές αμφίβολης δημοκρατικής φήμης, προωθώντας έτσι την ανάπτυξη των αξιών της ΕΕ, το κράτος δικαίου, την καταπολέμηση της διαφθοράς και την οικοδόμηση ισχυρών και αποτελεσματικών δημοκρατικών θεσμών, καθώς αποτελούν θεμέλια για την επιτυχή προσχώρηση στην ΕΕ·

                              μβ)

                              να καταδικάσουν απερίφραστα τις εκστρατείες δυσφήμισης, τις απειλές και τον εκφοβισμό κατά δημοσιογράφων και μέσων ενημέρωσης, και να επιμείνουν στην έρευνα και τη δίωξη αυτών των αδικημάτων, δίνοντας έτσι τη δυνατότητα στους δημοσιογράφους να εργάζονται σε ένα ασφαλές περιβάλλον, και αντιμετωπίζοντας παράλληλα τα ζητήματα της συγκέντρωσης, των πολιτικών και οικονομικών πιέσεων όσον αφορά τη χρηματοδότηση των μέσων ενημέρωσης, και της έλλειψης διαφάνειας όσον αφορά την ιδιοκτησία των μέσων ενημέρωσης·

                              μγ)

                              να υποστηρίξουν ενεργά και να ενισχύσουν ένα δημοκρατικό, ανεξάρτητο και πλουραλιστικό τοπίο μέσων ενημέρωσης, καθώς και τη λογοδοσία και τη διακυβέρνηση των μέσων ενημέρωσης·

                              μδ)

                              να αυξήσουν τα μέτρα στήριξης που προωθούν την ανθεκτικότητα έναντι της παραπληροφόρησης και των ανατρεπτικών εκστρατειών στα μέσα ενημέρωσης, συμπεριλαμβανομένων εκείνων που διεξάγονται μέσω δραστηριοτήτων άσκησης επιρροής από ξένους παράγοντες και επιδιώκουν να υπονομεύσουν τις δημοκρατικές διαδικασίες και την κυριαρχία των χωρών των Δυτικών Βαλκανίων, καθώς και τον ρόλο της ΕΕ στην περιοχή, μέσω υβριδικού πολέμου·

                              με)

                              να προωθήσουν και να υποστηρίξουν ενεργά την εφαρμογή πολιτικών για την καταπολέμηση των διακρίσεων και να επιμείνουν στη δίωξη των εγκλημάτων μίσους· να ενθαρρύνουν την ταχύτερη πρόοδο προς την ισότητα των φύλων, την καταπολέμηση των διακρίσεων και την εξασφάλιση της κοινωνικής ένταξης των εθνοτικών, εθνικών και θρησκευτικών μειονοτήτων, των ατόμων με αναπηρίες, των Ρομά και των ατόμων ΛΟΑΤΚΙ+, με ιδιαίτερη προσοχή στα παιδιά, μέσω της θέσπισης πολιτικών χωρίς αποκλεισμούς για την προστασία των θεμελιωδών δικαιωμάτων των πολιτών·

                              μστ)

                              να ζητήσουν ένα ισχυρότερο νομικό πλαίσιο για την πρόληψη και την ενεργό καταπολέμηση της γυναικοκτονίας και της βίας κατά των γυναικών και των παιδιών, καθώς και άλλων μορφών ενδοοικογενειακής βίας, μεταξύ άλλων υπενθυμίζοντας τις υποχρεώσεις που απορρέουν από τη Σύμβαση του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας, και λαμβάνοντας τα αναγκαία μέτρα για την κύρωση τής· να μεριμνήσουν για την πρόληψη και την καταπολέμηση της εμπορίας ανθρώπων·

                              μζ)

                              να αναγνωρίσουν τις δυσκολίες που αντιμετωπίζουν οι χώρες των Δυτικών Βαλκανίων όσον αφορά τη διαχείριση των μεταναστευτικών και προσφυγικών ροών και τις σημαντικές προσπάθειες που έχει καταβάλει η περιοχή για την παροχή καταφυγίου και ανθρωπιστικής βοήθειας, κυρίως με την υποστήριξη της ΕΕ· να διασφαλίσουν την αποτελεσματική εφαρμογή του καθεστώτος των συμφωνιών μεταξύ των χωρών των Δυτικών Βαλκανίων και του Ευρωπαϊκού Οργανισμού Συνοριοφυλακής και Ακτοφυλακής (Frontex)·

                              μη)

                              να υπογραμμίσουν τη σημασία που έχει η συμβολή των χωρών των Δυτικών Βαλκανίων στην προστασία των εξωτερικών συνόρων της Ευρωπαϊκής Ένωσης και να εντείνουν την ευρωπαϊκή στήριξη για τη διαχείριση των συνόρων στην περιοχή· να ενισχύσουν την ικανότητα του συστήματος ασύλου στην περιοχή, σε συνεργασία με την Ευρωπαϊκή Υπηρεσία Υποστήριξης για το Άσυλο (EASO) και την Ύπατη Αρμοστεία των Ηνωμένων Εθνών για τους Πρόσφυγες (UNHCR)·

                              μθ)

                              να δώσουν έμφαση στην κρίσιμη σημασία της κοινωνικής διάστασης και της κοινωνικοοικονομικής συνοχής, και στον καθοριστικό τους ρόλο καθ’ όλη τη διάρκεια της διαδικασίας προσχώρησης·

                              ν)

                              να επικεντρωθούν περισσότερο στην εξάλειψη της φτώχειας, στη στήριξη της κοινωνίας των πολιτών και στην εφαρμογή των δεσμεύσεων στον τομέα του εργατικού δικαίου·

                              να)

                              να ενθαρρύνουν τις χώρες των Δυτικών Βαλκανίων να αυξήσουν το επίπεδο των εργατικών και κοινωνικών δικαιωμάτων τους, να προωθήσουν την ανάπτυξη και να εφαρμόσουν το κοινωνικό κεκτημένο της ΕΕ, καθώς και να συμπεριλάβουν ένα ευρύ φάσμα ενδιαφερομένων, όπως συνδικαλιστικές οργανώσεις, εμπορικά και εργατικά επιμελητήρια, στη διαδικασία διαπραγμάτευσης με τους εταίρους της ΕΕ·

                              νβ)

                              να αντιμετωπίσουν τη διαρροή εγκεφάλων με συγκεκριμένα μέτρα, όπως η προώθηση ποιοτικών εκπαιδευτικών μεταρρυθμίσεων χωρίς αποκλεισμούς, ιδίως στον τομέα της επαγγελματικής εκπαίδευσης και κατάρτισης (ΕΕΚ), ώστε να εξασφαλιστεί ότι ο εκπαιδευτικός τομέας ανταποκρίνεται καλύτερα στις απαιτήσεις της αγοράς εργασίας και συμβάλλει στη δημιουργία μακροπρόθεσμων και βιώσιμων ευκαιριών απασχόλησης για τους νέους·

                              νγ)

                              να υποστηρίξουν την πλατφόρμα περιφερειακού διαλόγου «Γεφύρωση του χάσματος», που υπάγεται στο πρόγραμμα νέων πολιτικών ηγετών του Ευρωπαϊκού Κοινοβουλίου, σε μια προσπάθεια εξάλειψης του χάσματος ανάμεσα στην πολιτική για τη νεολαία, τη συμμετοχή των νέων και τους βουλευτές στα Δυτικά Βαλκάνια, και να ενθαρρύνουν συγκεκριμένες δράσεις για την ενίσχυση της συμμετοχής των νέων στην πολιτική και την εφαρμογή πολιτικών με επίκεντρο τη νεολαία σε όλη την περιοχή·

                              νδ)

                              να προωθήσουν ευκαιρίες εθελοντισμού και συμμετοχής των νέων στα κοινά, και να επενδύσουν περισσότερο στους νέους της περιοχής, αυξάνοντας τη συμμετοχή των υπό ένταξη χωρών σε υφιστάμενα προγράμματα κινητικότητας, όπως το «Erasmus+», το «Δημιουργική Ευρώπη» και το «Ορίζων 2020», και θεσπίζοντας νέα προγράμματα ενδοπεριφερειακής κινητικότητας·

                              νε)

                              να ενισχύσουν τη συνεργασία στους τομείς της επιστήμης, της έρευνας και της καινοτομίας μέσω ειδικού προγραμματισμού της Ευρωπαϊκής Επιτροπής·

                              νστ)

                              να εντατικοποιήσουν τη βοήθεια προς τις χώρες των Δυτικών Βαλκανίων, ώστε να βελτιωθεί η νομοθεσία τους για το περιβάλλον, την ενεργειακή απόδοση και το κλίμα, και να εξασφαλιστεί ότι οι χώρες αυτές έχουν την ικανότητα να εφαρμόζουν την εν λόγω νομοθεσία σύμφωνα με τα πρότυπα της ΕΕ και τη Συμφωνία του Παρισιού, μεταξύ άλλων εκπληρώνοντας γρήγορα και στο ακέραιο τις διεθνείς υποχρεώσεις τους δυνάμει της Συνθήκης για την Ενεργειακή Κοινότητα όσον αφορά την πλήρη ευθυγράμμιση με το ενεργειακό κεκτημένο της Ένωσης και την εφαρμογή του·

                              νζ)

                              να καλέσουν τις αρχές να λάβουν επείγοντα μέτρα για την παρακολούθηση, τον μετριασμό και την πρόληψη της ρύπανσης του αέρα και των υδάτων· να εξασφαλίσουν ότι διεξάγονται εκ των προτέρων στρατηγικές περιβαλλοντικές εκτιμήσεις και εκτιμήσεις περιβαλλοντικών επιπτώσεων, ώστε να εξασφαλιστεί η βιώσιμη ανάπτυξη της υδροηλεκτρικής ενέργειας και του τουρισμού, σε ισορροπία με τις προσπάθειες διατήρησης·

                              νη)

                              να διευκολύνουν την περιφερειακή ενεργειακή ολοκλήρωση, αυξάνοντας τη διαφοροποίηση και την ασφάλεια των πηγών εφοδιασμού, και να ενισχύουν τη συνδεσιμότητα των ενεργειακών υποδομών και των ψηφιακών δικτύων·

                              νθ)

                              να ενθαρρύνουν την απαραίτητη ενεργειακή μετάβαση σε καθαρότερες ανανεώσιμες πηγές ενέργειας και την απομάκρυνση από τον άνθρακα και τον λιγνίτη, που δημιουργούν σοβαρούς κοινωνικούς και υγειονομικούς κινδύνους στους τοπικούς πληθυσμούς και τις γειτονικές χώρες· να συμπεριλάβουν τις υπό ένταξη χώρες των Δυτικών Βαλκανίων στις διαδικασίες της Ευρωπαϊκής Πράσινης Συμφωνίας και του Ταμείου Δίκαιης Μετάβασης·

                              ξ)

                              να υπενθυμίσουν ότι η ΕΕ είναι ο μεγαλύτερος ξένος επενδυτής στην περιοχή, με άμεσες ξένες επενδύσεις ύψους 12,7 δισεκατομμυρίων EUR από το 2014 έως το 2018· να θέσουν σε εφαρμογή ένα στρατηγικό οικονομικό και επενδυτικό σχέδιο, με σκοπό να βελτιωθούν η ανταγωνιστικότητα, το νομικό και επιχειρηματικό περιβάλλον, η κατάσταση των ΜμΕ και η βιώσιμη ανάπτυξη σε ολόκληρη την περιοχή, σύμφωνα με τις δεσμεύσεις που έχουν αναληφθεί στο πλαίσιο της Συμφωνίας του Παρισιού και της Ευρωπαϊκής Πράσινης Συμφωνίας, σημειώνοντας παράλληλα ότι η ανάπτυξη στα Δυτικά Βαλκάνια επιβραδύνεται μετά από μια παροδική ανάκαμψη των επενδύσεων κατά τα προηγούμενα έτη, και ότι η συμβολή των επενδύσεων και των εξαγωγών στην ανάπτυξη εξασθενεί·

                              ξα)

                              να προωθήσουν και να ενισχύσουν την περιφερειακή οικονομική ολοκλήρωση στα Δυτικά Βαλκάνια, όπως έχει ήδη εφαρμοστεί στο πλαίσιο της Συμφωνίας Ελευθέρων Συναλλαγών της Κεντρικής Ευρώπης (CEFTA) και διαμορφωθεί με βάση το κεκτημένο της ΕΕ, και να υποστηρίξουν ενεργά την οικονομική ολοκλήρωση μεταξύ της ΕΕ και της περιοχής, επεκτείνοντας τις πολιτικές της ΕΕ και την εσωτερική αγορά στις χώρες των Δυτικών Βαλκανίων, όταν θα έχουν πληρωθεί οι προϋποθέσεις·

                              ξβ)

                              να υποστηρίξουν πρωτοβουλίες που βασίζονται στο πολυετές σχέδιο δράσης για την ανάπτυξη ενός Περιφερειακού Οικονομικού Χώρου (ΠΣΔ ΠΟΧ), το οποίο εγκρίθηκε από τους πρωθυπουργούς των χωρών των Δυτικών Βαλκανίων κατά τη σύνοδο κορυφής στην Τεργέστη το 2017, και περιλαμβάνει τέσσερις πυλώνες — εμπόριο, επενδύσεις, κινητικότητα και ψηφιακή ολοκλήρωση — που είναι καίριας σημασίας για την οικονομική ανάπτυξη της περιοχής και την επίσπευση της σύγκλισης με την ΕΕ·

                              ξγ)

                              να υποστηρίξουν τη συνεργασία των χωρών των Δυτικών Βαλκανίων με περιφερειακούς και διεθνείς οργανισμούς, όπως το Συμβούλιο Περιφερειακής Συνεργασίας (RCC), το Γραφείο Περιφερειακής Συνεργασίας των Νέων (RYCO), τον Οργανισμό Οικονομικής Συνεργασίας και Ανάπτυξης (ΟΟΣΑ), και με διεθνή χρηματοπιστωτικά ιδρύματα, όπως την Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ) και την Ευρωπαϊκή Τράπεζα Επενδύσεων (ΕΤΕπ)·

                              ξδ)

                              να συνεχίσουν να παρέχουν την αναγκαία στήριξη και βοήθεια το συντομότερο δυνατόν για την ολοκλήρωση των διαδικασιών προσχώρησης της Σερβίας και της Βοσνίας-Ερζεγοβίνης στον Παγκόσμιο Οργανισμό Εμπορίου (ΠΟΕ), επιδοκιμάζοντας τις αιτήσεις προσχώρησής τους στον ΠΟΕ, τις οποίες κατέθεσαν το 1999 και το 2005 αντίστοιχα, και υπενθυμίζοντας πόσο σημαντική είναι η ιδιότητα μέλους του ΠΟΕ για το άνοιγμα των εμπορικών ευκαιριών και για τη μεγαλύτερη προσέγγιση των υποψήφιων χωρών στον στόχο της ένταξης στην ΕΕ·

                              ξε)

                              να υπερασπιστούν τα συμφέροντα της Ένωσης, περιορίζοντας τις αρνητικές συνέπειες των συμφωνιών ελευθέρων συναλλαγών που έχουν υπογράψει με την Ευρασιατική Οικονομική Ένωση χώρες οι οποίες έχουν υποβάλει αίτηση ένταξης στην Ευρωπαϊκή Ένωση, και στις οποίες έχει δοθεί η ευκαιρία μιας Συμφωνίας Σταθεροποίησης και Σύνδεσης με την Ευρωπαϊκή Ένωση, μεταξύ άλλων επανεξετάζοντας το επίπεδο της βοήθειας που παρέχεται στις χώρες αυτές·

                              ξστ)

                              να ενθαρρύνουν την περιφερειακή συνεργασία στον τομέα της ανάπτυξης υποδομών μεταξύ των χωρών των Δυτικών Βαλκανίων·

                              ξζ)

                              να δώσουν στην περιοχή υψηλή προτεραιότητα στο πλαίσιο της στρατηγικής της ΕΕ για τη συνδεσιμότητα, τονίζοντας τη σημασία που έχει η βελτίωση των υποδομών μεταφορών στην περιοχή, και ιδίως τον ρόλο που αυτή διαδραματίζει στη διευκόλυνση του εμπορίου· να υποστηρίξουν την κατασκευή ευρωπαϊκών σιδηροδρομικών και οδικών διαδρόμων σε όλες τις χώρες των Δυτικών Βαλκανίων· ενθαρρύνει την Επιτροπή να επιταχύνει τη χρηματοδότηση επενδύσεων σε υποδομές·

                              ξη)

                              να φέρουν τους λαούς και τις οικονομίες της περιοχής πιο κοντά στην ΕΕ, ενσωματώνοντας τις χώρες των Δυτικών Βαλκανίων στα δίκτυα ΔΕΔ-Μ και ΔΕΔ-Ε, και να συμβάλουν στην εξασφάλιση ποιοτικών και ασφαλών υπηρεσιών μεταφορών και ενέργειας, και στη βελτίωση των υποδομών και της γενικής συνδεσιμότητας στην περιοχή, καθώς και μεταξύ της περιοχής και της ΕΕ, σύμφωνα με την πρόταση της Επιτροπής για ένα στρατηγικό οικονομικό και επενδυτικό σχέδιο για τα Δυτικά Βαλκάνια·

                              ξθ)

                              να επισπεύσουν την εφαρμογή του ψηφιακού θεματολογίου για τα Δυτικά Βαλκάνια, προκειμένου να δρέψουν οι πολίτες τα οφέλη του ψηφιακού μετασχηματισμού· να βοηθήσουν τις χώρες της περιοχής να βελτιώσουν τις ευκαιρίες χρηματοδότησης και ανάπτυξης για τις νεοφυείς επιχειρήσεις και τις ΜμΕ·

                              ο)

                              να καθορίσουν ένα προβλέψιμο χρονοδιάγραμμα και να επισπεύσουν την υλοποίηση μιας περιφερειακής ζώνης χωρίς τέλη περιαγωγής, και να μειώσουν περαιτέρω τα τέλη για τις τηλεπικοινωνίες με την ΕΕ, με βάση την αύξηση της φυσικής και ψηφιακής περιφερειακής συνεργασίας και συνδεσιμότητας·

                              οα)

                              να βελτιώσουν τη συνοχή, την αποδοτικότητα, την προβολή και τη διαφάνεια της χρηματοδότησης της Ένωσης στον τομέα της εξωτερικής δράσης, προάγοντας έτσι τις αξίες της Ένωσης, το κράτος δικαίου, την καταπολέμηση της διαφθοράς και την οικοδόμηση ισχυρών και αποδοτικών δημοκρατικών θεσμών· να ευθυγραμμίσουν, εφόσον χρειάζεται, τη χρηματοδότηση από τον ΜΠΒ III με τους στόχους της Ευρωπαϊκής Πράσινης Συμφωνίας·

                              οβ)

                              να εξασφαλίσουν επαρκή, δίκαιη και αναλογική προενταξιακή βοήθεια, βασισμένη στις επιδόσεις και προσανατολισμένη στα αποτελέσματα, η οποία να ανταποκρίνεται στις ανάγκες μετασχηματισμού των δικαιούχων χωρών και να τις βοηθά να εκπληρώσουν τις υποχρεώσεις τους για την προσχώρηση στην ΕΕ· να δώσουν προτεραιότητα σε συγκεκριμένα έργα που θα ωφελήσουν τους λαούς των συγκεκριμένων χωρών και να ενισχύσουν την ικανότητα απορρόφησης των δικαιούχων·

                              ογ)

                              να συντονίζουν τα ζητήματα οικονομικής διακυβέρνησης σε στενότερη συνεργασία με διεθνή χρηματοπιστωτικά ιδρύματα (ΔΧΙ) και να βελτιώσουν την αμοιβαία συνεργασία, ώστε να εξορθολογιστούν οι προσπάθειες στήριξης και να αποφεύγεται η διπλή χρηματοδότηση·

                              οδ)

                              να ενισχύσουν την εξάρτηση της μακροοικονομικής βοήθειας από την πρόοδο στην καταπολέμηση της διαφθοράς και τον σεβασμό του κράτους δικαίου και των ανθρωπίνων δικαιωμάτων·

                              οε)

                              να αποφύγουν περικοπές στη συνολική χρηματοδότηση από τον ΜΠΒ οι οποίες θα μπορούσαν να καθυστερήσουν μεταρρυθμίσεις που σχετίζονται με την ΕΕ και να υπονομεύσουν την ικανότητα της Ένωσης να εκπληρώσει τον στρατηγικό της στόχο να σταθεροποιήσει και να μετασχηματίσει τις υπό ένταξη χώρες και να τις προετοιμάσει για τις υποχρεώσεις που θα έχουν ως μέλη, καθώς και να περιορίσουν σημαντικά τη δυνατότητα αντιμετώπισης πολλαπλών προκλήσεων που σχετίζονται με το κράτος δικαίου, τη συμφιλίωση, την περιφερειακή ολοκλήρωση και την κλιματική αλλαγή, αφήνοντας παράλληλα την περιοχή ακόμα πιο ευάλωτη στην επιρροή ξένων παραγόντων· να εξασφαλίσουν την επαρκή και διαρκή στήριξη της κοινωνίας των πολιτών·

                              οστ)

                              να εξασφαλίσουν ότι ο ΜΠΒ ΙΙΙ καθοδηγείται από πολιτικές προτεραιότητες που, μέσω συγκεκριμένων σχεδίων, έχουν άμεσο αντίκτυπο στις ζωές των πολιτών, και ότι η προενταξιακή χρηματοδότηση κατανέμεται με τρόπο διαφανή, αναλογικό και χωρίς διακρίσεις και βασίζεται σε αξιόπιστους δείκτες επιδόσεων, λαμβάνοντας υπόψη τη δέσμευση και την πρόοδο των δικαιούχων χωρών στην εφαρμογή μεταρρυθμίσεων·

                              οζ)

                              να ενισχύσουν την προσέγγιση βάσει επιδόσεων μέσω ενός μηχανισμού αναστολής, εξασφαλίζοντας συνοχή με τον Μηχανισμό Γειτονίας, Ανάπτυξης και Διεθνούς Συνεργασίας (NDICI)· να συμπληρώσουν τον κανονισμό για τον ΜΠΒ III με έναν μεταρρυθμισμένο και βελτιωμένο «στρατηγικό διάλογο», εξασφαλίζοντας ότι το Ευρωπαϊκό Κοινοβούλιο θα ενημερώνεται και ότι θα ζητείται η γνώμη του εγκαίρως·

                              οη)

                              να υποστηρίξουν τη δημοκρατική λογοδοσία διασφαλίζοντας την πλήρη συμμετοχή του Ευρωπαϊκού Κοινοβουλίου στον έλεγχο, την εποπτεία και τη στρατηγική καθοδήγηση του σχεδιασμού, του προγραμματισμού, της παρακολούθησης και της αξιολόγησης του ΜΠΒ ΙΙΙ μέσω κατ’ εξουσιοδότηση πράξεων·

                              οθ)

                              να βελτιώσουν τη συνολική προβολή της στήριξης της ΕΕ στην περιοχή και τη σχετική πληροφόρηση, ενισχύοντας τη στρατηγική επικοινωνία και τη δημόσια διπλωματία, προκειμένου να μεταλαμπαδεύσουν τις αξίες της Ένωσης και να αναδείξουν την προστιθέμενη αξία των έργων και των προγραμμάτων που χρηματοδοτούνται από την ΕΕ· να εκπονήσουν κοινή στρατηγική επικοινωνίας σε συνεργασία με τις χώρες των Δυτικών Βαλκανίων· να αναπτύξουν περαιτέρω την εμπέδωση των οφελών της διαδικασίας προσχώρησης και ενοποίησης σε όλη την ευρωπαϊκή ήπειρο·

                              π)

                              να επιμείνουν στην προοδευτική ευθυγράμμιση των υπό ένταξη χωρών με την κοινή εξωτερική πολιτική και πολιτική ασφάλειας της ΕΕ και την κοινή εμπορική πολιτική της·

                              πα)

                              να αυξήσουν σημαντικά την επικοινωνία και την ενημέρωση όσον αφορά τη βοήθεια της ΕΕ, ιδίως όσον αφορά τη σημαντική στήριξη που έχει παράσχει η ΕΕ στα Δυτικά Βαλκάνια για την καταπολέμηση της πανδημίας COVID-19, και να διασφαλίσει ότι οι αποδέκτες της εν λόγω βοήθειας δεν διαδίδουν την παραπληροφόρηση και την αρνητική ρητορική σχετικά με την αντίδραση της ΕΕ στην COVID-19·

                              πβ)

                              να επαινέσουν τη συνεργασία των χωρών των Δυτικών Βαλκανίων με την ΕΕ στις αποστολές της κοινής πολιτικής ασφάλειας και άμυνας (ΚΠΑΑ)·

                              πγ)

                              να καταδικάσουν τις ενέργειες τρίτων χωρών που αποβλέπουν στην αποσταθεροποίηση και υπονόμευση της δημοκρατικής διακυβέρνησης στην περιοχή των Δυτικών Βαλκανίων·

                              πδ)

                              να συνεχίσουν τη συνεργασία στον τομέα της καταπολέμησης των υβριδικών απειλών, συμπεριλαμβανομένης της καταπολέμησης της ρωσικής προπαγάνδας·

                              πε)

                              να δώσουν συνέχεια στη σύνοδο κορυφή ΕΕ-Δυτικών Βαλκανίων του 2020 ώστε να αξιολογηθεί, να επανεκτιμηθεί και να εμφυσηθεί νέα πνοή στη διαδικασία διεύρυνσης και να δοθεί νέα ώθηση για τον μετασχηματισμό των υπό ένταξη χωρών·

                              πστ)

                              να εφαρμόσουν ταχέως την αναθεωρημένη, διευρυμένη μεθοδολογία που πρότεινε η Επιτροπή για την επανέναρξη της διαδικασίας προσχώρησης έγκαιρα και βάσει της συνόδου κορυφής του Ζάγκρεμπ για τα Δυτικά Βαλκάνια, καθώς και χωρίς καθυστέρηση να υιοθετήσουν διαπραγματευτικά πλαίσια και να συγκαλέσουν διακυβερνητικές διασκέψεις με σκοπό την έναρξη των διαπραγματευτικών συνομιλιών με την Αλβανία και τη Βόρεια Μακεδονία·

                              πζ)

                              τονίζει τους 15 όρους, οι οποίοι αποφασίστηκαν από το Συμβούλιο της Ευρωπαϊκής Ένωσης, που η Αλβανία πρέπει να εκπληρώσει πριν την πρώτη της διακυβερνητική διάσκεψη με τα κράτη μέλη της ΕΕ·

                              πη)

                              να συνεχίσουν τη συνεργασία με το Ηνωμένο Βασίλειο στα Δυτικά Βαλκάνια, λαμβάνοντας υπόψη τους βρετανικούς δεσμούς με την περιοχή, καθώς και τους κοινούς στόχους, από την προώθηση του κράτους δικαίου και την καταπολέμηση του οργανωμένου εγκλήματος έως την καταπολέμηση της τρομοκρατίας και άλλους στόχους και σκοπούς των αποστολών της ΚΠΑΑ·

                              πθ)

                              να εντείνουν τον πολιτικό διάλογο υψηλού επιπέδου μέσω τακτικών συνόδων κορυφής ΕΕ-Δυτικών Βαλκανίων·

                              ι)

                              να εφαρμόσουν τις συστάσεις της θεματικής αξιολόγησης της στήριξης της ΕΕ για το κράτος δικαίου στις γειτονικές χώρες και τις χώρες της διεύρυνσης (2010-2017) του 2019, μαζί με την έγκαιρη έγκριση ανακοίνωσης της Επιτροπής για την αντιμετώπιση σοβαρών ανησυχιών όσον αφορά το κράτος δικαίου μέσω ενός μηχανισμού αιρεσιμότητας και αναστρεψιμότητας·

                              ια)

                              να δώσουν συνέχεια στη σημαντική στήριξη που παρέχεται σε όλες τις χώρες των Δυτικών Βαλκανίων για την αντιμετώπιση των άμεσων αναγκών στον τομέα της υγείας και της ανθρωπιστικής βοήθειας που απορρέουν από τη δράση COVID-19·

                              ιβ)

                              να εξακολουθήσουν να στηρίζουν τις υποψήφιες προς ένταξη στην ΕΕ χώρες και τις δυνάμει υποψήφιες χώρες στα Δυτικά Βαλκάνια για τον συντονισμό και τον μετριασμό των κοινωνικοοικονομικών επιπτώσεων της επιδημικής έξαρσης της COVID-19, και να ευθυγραμμίσουν τα μέτρα με την κοινή δέσμη οικονομικών μέτρων έκτακτης ανάγκης της ΕΕ που εκπονείται σε συνεργασία με διεθνή χρηματοπιστωτικά ιδρύματα·

                              ιγ)

                              να διασφαλίσουν ότι το υφιστάμενο ΠΔΠ, καθώς και το ΠΔΠ επόμενης γενιάς μαζί με το οικονομικό και επενδυτικό σχέδιο για τα Δυτικά Βαλκάνια, συνεισφέρουν σημαντικά στην ανάκαμψη μετά την πανδημία της COVID-19 και διευκολύνουν την οικονομική ανάπτυξη και την ένταξη μέσω ενισχυμένων και βιώσιμων ψηφιακών, ενεργειακών και μεταφορικών συνδέσεων·

                              ιδ)

                              να εξασφαλίσουν ότι το οικονομικό και επενδυτικό σχέδιο για τα Δυτικά Βαλκάνια δεν χρηματοδοτείται κυρίως από κονδύλια του ΜΠΒ, οδηγώντας, συνεπώς, δυνητικά στην απορρόφηση της χρηματοδότησης που προορίζεται για άλλες σημαντικές πολιτικές και προγράμματα· να ευθυγραμμίσουν απολύτως το σχέδιο αυτό με την Ευρωπαϊκή Πράσινη Συμφωνία, ιδίως με τον ενωσιακό στόχο απανθρακοποίησης·

                              ιε)

                              να δώσουν προτεραιότητα στα Δυτικά Βαλκάνια στη νέα εγγύηση εξωτερικής δράσης και το Ευρωπαϊκό Ταμείο Βιώσιμης Ανάπτυξης (ΕΤΒΑ+) στο πλαίσιο του Μηχανισμού Γειτονίας, Ανάπτυξης και Διεθνούς Συνεργασίας (ΜΓΑΔΣ)· να εξασφαλίσουν διττή αύξηση στην παροχή επιχορηγήσεων μέσω του επενδυτικού πλαισίου των Δυτικών Βαλκανίων, προκειμένου να υποστηριχθούν η ανάπτυξη του ιδιωτικού τομέα, η συνδεσιμότητα, η ψηφιοποίηση, η πράσινη ατζέντα και οι κοινωνικές επενδύσεις, καθώς και προκειμένου να αυξηθούν σημαντικά οι χρηματοπιστωτικές εγγυήσεις για την υποστήριξη των δημόσιων και ιδιωτικών επενδύσεων στην περιοχή μέσω του μέσου εγγύησης·

                              ιστ)

                              να επεκτείνουν τη γεωγραφική εμβέλεια του Ταμείου Αλληλεγγύης της Ευρωπαϊκής Ένωσης, το οποίο ήδη καλύπτει τις κρίσεις στον τομέα της δημόσιας υγείας, σε όλες τις χώρες των Δυτικών Βαλκανίων·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή, στον Αντιπρόεδρο της Επιτροπής / Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας, και στις κυβερνήσεις και τα κοινοβούλια των υπό ένταξη χωρών.

         (1)  ΕΕ C 47 της 11.2.2020, σ. 15.

         (2)  CDR 2727/2019.

         (3)  ΕΕ C 265 της 11.8.2017, σ. 142.

         (4)  Κείμενα που εγκρίθηκαν, P8_TA(2019)0299.

         (5)  Κείμενα που εγκρίθηκαν, P9_TA(2019)0050.

         (6)  Κείμενα που εγκρίθηκαν, P9_TA(2020)0010.


title: Σύσταση της Ευρωπαϊκής Κεντρικής Τράπεζας της 15ης Δεκεμβρίου 2020 σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ/2020/35 (ΕΚΤ/2020/62) 2020/C 437/01

text:
               18.12.2020

               EL

               Επίσημη Εφημερίδα της Ευρωπαϊκής Ένωσης

               C 437/1

      ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      της 15ης Δεκεμβρίου 2020
      σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ/2020/35
      (ΕΚΤ/2020/62)
      (2020/C 437/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 3,
      Εκτιμώντας τα ακόλουθα:

                  (1)

                  Στις 27 Μαρτίου 2020 η Ευρωπαϊκή Κεντρική Τράπεζα (ΕΚΤ) εξέδωσε τη σύσταση ΕΚΤ/2020/19 της Ευρωπαϊκής Κεντρικής Τράπεζας (2), με την οποία συνέστησε στα πιστωτικά ιδρύματα να απέχουν τουλάχιστον μέχρι την 1η Οκτωβρίου 2020 από την καταβολή μερισμάτων και την ανάληψη οποιασδήποτε αμετάκλητης δέσμευσης προς τούτο, καθώς επίσης και από την επαναγορά (buy-back) μετοχών, που σκοπό έχουν την αποζημίωση των μετόχων. Στις 27 Ιουλίου 2020 η ΕΚΤ εξέδωσε τη σύσταση ΕΚΤ/2020/35 της Ευρωπαϊκής Κεντρικής Τράπεζας (3), με την οποία παρέτεινε ως την 1η Ιανουαρίου 2021 τη διάρκεια ισχύος της ως άνω σύστασης. Οι εν λόγω συστάσεις βασίστηκαν στην εκτίμηση της κρισιμότητας της ικανότητας των πιστωτικών ιδρυμάτων να συνεχίσουν να εκπληρώνουν τον ρόλο τους στη χρηματοδότηση των νοικοκυριών, των μικρών και μεσαίων επιχειρήσεων και των εταιρειών στη διάρκεια της οικονομικής διαταραχής που συνδέεται με τη νόσο COVID-19. Για τους λόγους αυτούς κρίθηκε αναγκαία η διατήρηση των κεφαλαίων των πιστωτικών ιδρυμάτων και κατ’ επέκταση της δυνατότητάς τους να στηρίξουν την οικονομία σε περιβάλλον αυξημένης αβεβαιότητας λόγω της νόσου COVID-19. Για τον σκοπό αυτό η διατήρηση κεφαλαιακών πόρων για τη στήριξη της πραγματικής οικονομίας και την απορρόφηση ζημιών θεωρήθηκε ότι έχει προτεραιότητα έναντι της διανομής μερισμάτων και της επαναγοράς μετοχών που πραγματοποιούνται βάσει διακριτικής ευχέρειας.

                  (2)

                  Παρά τη βελτίωση των μακροοικονομικών συνθηκών και τη μείωση του επιπέδου οικονομικής βεβαιότητας λόγω της πανδημίας της νόσου COVID-19 μετά την 27η Μαρίου 2020, τα επίπεδα οικονομικής αβεβαιότητας παραμένουν υψηλά και συνεχίζουν να επηρεάζουν την ικανότητα των τραπεζών να προβλέπουν τις μεσοπρόθεσμες κεφαλαιακές τους ανάγκες. Δεδομένων της συνεχιζόμενης λήψης μέτρων δημόσιας στήριξης και της σημαντικής καθυστέρησης του αντίκτυπου των οικονομικών συνεπειών στους ισολογισμούς των πιστωτικών ιδρυμάτων, δεν έχουν ενδεχομένως εκδηλωθεί ακόμη στο ακέραιο τα πλήρη αποτελέσματα της οικονομικής διαταραχής που σχετίζεται με την πανδημία της COVID-19 στον τραπεζικό τομέα. Αυτή η συνεχιζόμενη αβεβαιότητα απαιτεί άκρα σύνεση στις πολιτικές και τις πρακτικές διανομών των πιστωτικών ιδρυμάτων. Ως εκ τούτου, η ΕΚΤ κρίνει αναγκαία την ενθάρρυνση των πιστωτικών ιδρυμάτων να εξακολουθήσουν να απέχουν από τις διανομές μερισμάτων και τις επαναγορές μετοχών. Σε κάθε περίπτωση, ενδείκνυται ως εξόχως σημαντικό κατά τις σχετικές συζητήσεις τους τα πιστωτικά ιδρύματα να έχουν ως γνώμονα την εσωτερική τους ικανότητα δημιουργίας κεφαλαίων, εξεταζόμενη από μελλοντικά προσανατολισμένη σκοπιά, και τον επικείμενο αντίκτυπο των οικονομικών συνεπειών στην ποιότητα των ανοιγμάτων και των κεφαλαίων τους. Εξάλλου, η ΕΚΤ θεωρεί εν γένει ότι κατά τις συζητήσεις αυτές δεν θα ήταν συνετή εκ μέρους των πιστωτικών ιδρυμάτων η εξέταση της δυνατότητας διανομής μερισμάτων και επαναγοράς μετοχών ύψους που αντιστοιχεί σε ποσοστό μεγαλύτερο του 15% των συσσωρευμένων κερδών τους για τα οικονομικά έτη 2019 και 2020, ή σε περισσότερες από 20 μονάδες βάσης του δείκτη κοινών μετοχών της κατηγορίας 1, με κριτήριο το χαμηλότερο εκ των δύο.

                  (3)

                  Λαμβάνοντας πλήρως υπόψη τον ενιαίο και ολοκληρωμένο χαρακτήρα της εσωτερικής αγοράς, η ΕΚΤ θεωρεί αναγκαία την ενεργή συμμετοχή της σε διάλογο με τις οικείες αρχές των ενδιαφερόμενων κρατών μελών, προκειμένου να διαπιστώνεται η σκοπιμότητα της καταβολής μερισμάτων σε μητρικά ιδρύματα, μητρικές χρηματοδοτικές εταιρείες συμμετοχών ή μητρικές μεικτές χρηματοοικονομικές εταιρείες με εγκατάσταση στην επικράτεια κράτους μέλους που δεν είναι συμμετέχον κράτος μέλος. Ο διάλογος αυτός θα πρέπει να έχει μεταξύ άλλων ως γνώμονα τις αρχές της ισοδυναμίας και της αμοιβαιότητας, ώστε να συνδράμει την ομαλή λειτουργία της εσωτερικής αγοράς της Ένωσης συνολικά, να διαφυλάσσει την υγιή κεφαλαιακή θέση των πιστωτικών ιδρυμάτων από άποψη προληπτικής εποπτείας και να συμβάλλει στη σταθερότητα του χρηματοπιστωτικού συστήματος σε επίπεδο Ένωσης και επιμέρους κρατών μελών.

                  (4)

                  Για να μεγιστοποιηθεί η στήριξη προς την πραγματική οικονομία θα πρέπει και τα λιγότερο σημαντικά πιστωτικά ιδρύματα να προσεγγίζουν άκρως συντηρητικά τις πολιτικές διανομής μερισμάτων που εφαρμόζουν σύμφωνα με την παρούσα σύσταση.

                  (5)

                  Το παρόν μέτρο έχει προσωρινό χαρακτήρα και δικαιολογείται αποκλειστικά από τις κρατούσες εξαιρετικές περιστάσεις. Εφόσον δεν σημειωθούν σημαντικά δυσμενείς εξελίξεις, την 30ή Σεπτεμβρίου 2021 η ΕΚΤ σκοπεύει να καταργήσει την παρούσα σύσταση και να επανέλθει στην αξιολόγηση του σχεδιασμού των τραπεζών όσον αφορά το κεφάλαιο και τις διανομές με βάση την έκβαση του συνήθους εποπτικού κύκλου,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

         I.

                  1.

                  Η ΕΚΤ συστήνει στα σημαντικά πιστωτικά ιδρύματα, μέχρι την 30ή Σεπτεμβρίου 2021, να επιδεικνύουν άκρα σύνεση όταν λαμβάνουν αποφάσεις περί καταβολής μερισμάτων ή επαναγοράς μετοχών ή όταν καταβάλλουν μερίσματα ή επαναγοράζουν μετοχές (4) με σκοπό την αποζημίωση των μετόχων (5).

                  2.

                  Πιστωτικά ιδρύματα τα οποία σκοπεύουν να λάβουν αποφάσεις περί καταβολής μερισμάτων ή επαναγοράς μετοχών ή να καταβάλουν μερίσματα ή να επαναγοράσουν μετοχές με σκοπό την αποζημίωση των μετόχων θα πρέπει να επικοινωνούν με την οικεία μεικτή εποπτική ομάδα στο πλαίσιο του εποπτικού διαλόγου, προκειμένου να συζητείται αν το επίπεδο της σκοπούμενης διανομής είναι συνετό.

                  3.

                  Η παρούσα σύσταση εφαρμόζεται σε ενοποιημένο επίπεδο προκειμένου για σημαντικό εποπτευόμενο όμιλο κατά τους ορισμούς του άρθρου 2 σημείο 22 του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (6) και σε ατομικό επίπεδο προκειμένου για σημαντική εποπτευόμενη οντότητα κατά τους ορισμούς του σημείου 16 του εν λόγω άρθρου, εάν η τελευταία δεν ανήκει σε σημαντικό εποπτευόμενο όμιλο.

         II.

      Η παρούσα σύσταση απευθύνεται στις σημαντικές εποπτευόμενες οντότητες και στους σημαντικούς εποπτευόμενους ομίλους κατά τους ορισμούς των σημείων 16 και 22, αντίστοιχα, του άρθρου 2 του κανονισμού (ΕΕ) αριθ. 468/2014 (ΕΚΤ/2014/17).

         III.

      Η παρούσα σύσταση απευθύνεται επίσης στις εθνικές αρμόδιες αρχές αναφορικά με τις λιγότερο σημαντικές εποπτευόμενες οντότητες και τους λιγότερο σημαντικούς εποπτευόμενους ομίλους κατά τους ορισμούς των σημείων 7 και 23, αντίστοιχα, του άρθρου 2 του κανονισμού (ΕΕ) αριθ. 468/2014 (ΕΚΤ/2014/17). Οι εθνικές αρμόδιες αρχές καλούνται να εφαρμόσουν την παρούσα σύσταση στις εν λόγω οντότητες και τους ομίλους κατά την κρίση τους.

         IV.

      H ΕΚΤ εξακολουθεί να αξιολογεί την οικονομική κατάσταση και θα επανεξετάσει την παρούσα σύσταση πριν από την 30ή Σεπτεμβρίου 2021.

         V.

      Με την παρούσα καταργείται η σύσταση ΕΚΤ/2020/35.

         Φρανκφούρτη, 15 Δεκεμβρίου 2020.

               Η Πρόεδρος της ΕΚΤ

            Christine LAGARDE

         (1)  ΕΕ L 287 της 29.10.2013, σ. 63.

         (2)  Σύσταση ΕΚΤ/2020/19 της Ευρωπαϊκής Κεντρικής Τράπεζας, της 27ης Μαρτίου 2020, σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ/2020/1 (ΕΕ C 102 I της 30.3.2020, σ. 1).

         (3)  Σύσταση ΕΚΤ/2020/35 της Ευρωπαϊκής Κεντρικής Τράπεζας, της 27ης Ιουλίου 2020, σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ/2020/19 (ΕΕ C 251 της 31.7.2020, σ. 1).

         (4)  Τα πιστωτικά ιδρύματα μπορούν να λειτουργούν υπό διάφορες νομικές μορφές, μπορούν π.χ. να είναι εισηγμένες εταιρείες και μη εισηγμένες ανώνυμες εταιρείες, όπως ταμεία αλληλασφάλισης, συνεταιρισμοί ή ιδρύματα αποταμίευσης. Η χρήση του όρου «μέρισμα» στην παρούσα σύσταση καταλαμβάνει κάθε μορφή καταβολής μετρητών που αφορά το κεφάλαιο κοινών μετοχών της κατηγορίας 1 και έχει ως αποτέλεσμα τη μείωση της ποσότητας ή την επιδείνωση της ποιότητας των ιδίων κεφαλαίων.

         (5)  Τυχόν πρόθεση χρηματοοικονομικού ιδρύματος να αντικαταστήσει κοινές μετοχές θα ήταν σύμφωνη με την παρούσα σύσταση.

         (6)  Κανονισμός (ΕΕ) αριθ.468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ L 141 της 14.5.2014, σ. 1).


title: Σύσταση (ΕΕ) 2020/2169 του Συμβουλίου της 17ης Δεκεμβρίου 2020 για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού

text:
                  21.12.2020

                  EL

                  Επίσημη Εφημερίδα της Ευρωπαϊκής Ένωσης

                  L 431/75

         ΣΥΣΤΑΣΗ (ΕΕ) 2020/2169 ΤΟΥ ΣΥΜΒΟΥΛΙΟΥ
         της 17ης Δεκεμβρίου 2020
         για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 77 παράγραφος 2 στοιχεία β) και ε) και το άρθρο 292, πρώτη και δεύτερη περίοδος,
         Εκτιμώντας τα ακόλουθα:

                     (1)

                     Στις 30 Ιουνίου 2020 το Συμβούλιο εξέδωσε σύσταση σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (1) («σύσταση του Συμβουλίου»). Στις 16 Ιουλίου 2020 το Συμβούλιο εξέδωσε τη σύσταση (ΕΕ) 2020/1052 του Συμβουλίου, της 16ης Ιουλίου 2020, για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (2). Στις 30 Ιουλίου 2020 το Συμβούλιο εξέδωσε τη σύσταση (ΕΕ) 2020/1144 του Συμβουλίου, της 30ής Ιουλίου 2020, για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (3). Στις 7 Αυγούστου 2020 το Συμβούλιο εξέδωσε τη σύσταση (ΕΕ) 2020/1186 του Συμβουλίου, της 7ης Αυγούστου 2020, για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (4). Στις 22 Οκτωβρίου 2020 το Συμβούλιο εξέδωσε τη σύσταση (ΕΕ) 2020/1551 του Συμβουλίου, της 22ας Οκτωβρίου 2020, για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (5).

                     (2)

                     Σύμφωνα με τη σύσταση του Συμβουλίου, τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ από την 1η Ιουλίου 2020 με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου. Κάθε δύο εβδομάδες ο κατάλογος των τρίτων χωρών του παραρτήματος I θα πρέπει να επανεξετάζεται και, κατά περίπτωση, να επικαιροποιείται από το Συμβούλιο, κατόπιν στενής συνεννόησης με την Επιτροπή και με τους αρμόδιους οργανισμούς και υπηρεσίες της ΕΕ, μετά από συνολική αξιολόγηση με βάση τη μεθοδολογία, τα κριτήρια και τις πληροφορίες που αναφέρονται στη σύσταση του Συμβουλίου.

                     (3)

                     Εν τω μεταξύ διεξήχθησαν συζητήσεις στο πλαίσιο του Συμβουλίου, σε στενή συνεννόηση με την Επιτροπή και με τους αρμόδιους οργανισμούς και υπηρεσίες της ΕΕ, σχετικά με την επανεξέταση του καταλόγου τρίτων χωρών που παρατίθεται στο παράρτημα I της σύστασης του Συμβουλίου και κατ’ εφαρμογή των κριτηρίων και της μεθοδολογίας που καθορίζονται σε αυτήν. Κατόπιν αυτών των συζητήσεων, ο κατάλογος τρίτων χωρών που παρατίθεται στο παράρτημα I θα πρέπει να τροποποιηθεί. Συγκεκριμένα, η Ουρουγουάη θα πρέπει να διαγραφεί από τον κατάλογο.

                     (4)

                     Οι συνοριακοί έλεγχοι εξυπηρετούν τα συμφέροντα όχι μόνον του κράτους μέλους στα εξωτερικά σύνορα του οποίου διεξάγονται, αλλά όλων των κρατών μελών που έχουν καταργήσει τους ελέγχους στα εσωτερικά σύνορα. Ως εκ τούτου, τα κράτη μέλη θα πρέπει να μεριμνούν για τον συντονισμό των μέτρων που λαμβάνονται στα εξωτερικά σύνορα προκειμένου να διασφαλίζεται η εύρυθμη λειτουργία του χώρου Σένγκεν. Για τον σκοπό αυτόν, από τις 16 Δεκεμβρίου 2020, τα κράτη μέλη θα πρέπει να εξακολουθήσουν την άρση του προσωρινού περιορισμού των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου, όπως τροποποιείται από την παρούσα σύσταση.

                     (5)

                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στη θέσπιση της παρούσας σύστασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα σύσταση αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει επί της παρούσας σύστασης, εάν θα την εφαρμόσει.

                     (6)

                     Η παρούσα σύσταση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ (6) του Συμβουλίου· Ως εκ τούτου, η Ιρλανδία δεν συμμετέχει στην έκδοση της και δεν δεσμεύεται από αυτήν ούτε υπόκειται στην εφαρμογή της.

                     (7)

                     Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας η οποία συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (7).

                     (8)

                     Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (8), σε συνδυασμό με το άρθρο 3 της απόφασης 2008/146/ΕΚ του Συμβουλίου (9).

                     (9)

                     Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (10) σε συνδυασμό με το άρθρο 3 της απόφασης 2011/350/ΕΕ του Συμβουλίου (11),

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
         Η σύσταση (ΕΕ) 2020/912 του Συμβουλίου, όπως τροποποιήθηκε από τη σύσταση (ΕΕ) 2020/1052, τη σύσταση (ΕΕ) 2020/1144 και τη σύσταση (ΕΕ) 2020/1186, σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού, τροποποιείται ως εξής:

                     1)

                     Η πρώτη παράγραφος του σημείου 1 της σύστασης του Συμβουλίου αντικαθίσταται από το ακόλουθο κείμενο:

                                 «1.

                                 Από τις 16 Δεκεμβρίου 2020 τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I.»

                     2)

                     Το παράρτημα I της σύστασης αντικαθίσταται από το ακόλουθο κείμενο:

                           «ΠΑΡΑΡΤΗΜΑ I
                           Τρίτες χώρες και ειδικές διοικητικές περιοχές, τους κατοίκους των οποίων δεν θα πρέπει να αφορά ο προσωρινός περιορισμός στα εξωτερικά σύνορα των μη αναγκαίων ταξιδιών προς την ΕΕ:
                           I.   ΚΡΑΤΗ

                                       1.

                                       ΑΥΣΤΡΑΛΙΑ

                                       2.

                                       ΙΑΠΩΝΙΑ

                                       3.

                                       ΝΕΑ ΖΗΛΑΝΔΙΑ

                                       4.

                                       ΡΟΥΑΝΤΑ

                                       5.

                                       ΣΙΝΓΚΑΠΟΥΡΗ

                                       6.

                                       ΝΟΤΙΑ ΚΟΡΕΑ

                                       7.

                                       ΤΑΪΛΑΝΔΗ

                                       8.

                                       ΚΙΝΑ (*1)

                                 II.   ΕΙΔΙΚΕΣ ΔΙΟΙΚΗΤΙΚΕΣ ΠΕΡΙΟΧΕΣ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ
                           ΕΔΠ του Χονγκ Κονγκ (*1)

                           ΕΔΠ του Μακάο (*1)

                     »

            Βρυξέλλες, 17 Δεκεμβρίου 2020.

                  Για το Συμβούλιο

                  Ο Πρόεδρος

               M. ROTH

            (1)  ΕΕ L 208I της 1.7.2020, σ. 1.

            (2)  ΕΕ L 230 της 17.7.2020, σ. 26.

            (3)  ΕΕ L 248 της 31.7.2020, σ. 26.

            (4)  ΕΕ L 261 της 11.8.2020, σ. 83.

            (5)  ΕΕ L 354 της 26.10.2020, σ. 19.

            (6)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

            (7)  ΕΕ L 176 της 10.7.1999, σ. 36.

            (8)  ΕΕ L 53 της 27.2.2008, σ. 52.

            (9)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).

            (10)  ΕΕ L 160 της 18.6.2011, σ. 21.

            (11)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).

            (*1)  Με την επιφύλαξη της επιβεβαίωσης αμοιβαιότητας


title: Σύσταση (ΕΕ) 2021/1896 του Συμβουλίου της 29ης Οκτωβρίου 2021 για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού

text:
                  3.11.2021

                  EL

                  Επίσημη Εφημερίδα της Ευρωπαϊκής Ένωσης

                  L 388/1

         ΣΥΣΤΑΣΗ (ΕΕ) 2021/1896 ΤΟΥ ΣΥΜΒΟΥΛΙΟΥ
         της 29ης Οκτωβρίου 2021
         για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχεία β) και ε) και το άρθρο 292 πρώτη και δεύτερη περίοδος,
         Εκτιμώντας τα ακόλουθα:

                     (1)

                     Στις 30 Ιουνίου 2020, το Συμβούλιο εξέδωσε σύσταση σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (1) («σύσταση του Συμβουλίου»).

                     (2)

                     Έκτοτε το Συμβούλιο εξέδωσε τις συστάσεις (ΕΕ) 2020/1052 (2), (ΕΕ) 2020/1144 (3), (ΕΕ) 2020/1186 (4), (ΕΕ) 2020/1551 (5), (ΕΕ) 2020/2169 (6), (ΕΕ) 2021/89 (7), (ΕΕ) 2021/132 (8), (ΕΕ) 2021/767 (9), (ΕΕ) 2021/892 (10), (ΕΕ) 2021/992 (11), (ΕΕ) 2021/1085 (12), (ΕΕ) 2021/1170 (13), (ΕΕ) 2021/1346 (14), (ΕΕ) 2021/1459 (15), (ΕΕ) 2021/1712 (16) και (ΕΕ) 2021/1782 (17) με τις οποίες τροποποιήθηκε η σύσταση (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού.

                     (3)

                     Στις 20 Μαΐου 2021 το Συμβούλιο εξέδωσε τη σύσταση (ΕΕ) 2021/816 για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (18), προκειμένου να επικαιροποιηθούν τα κριτήρια που χρησιμοποιούνται για την αξιολόγηση του κατά πόσον τα μη αναγκαία ταξίδια από τρίτες χώρες είναι ασφαλή και θα πρέπει να επιτρέπονται.

                     (4)

                     Σύμφωνα με τη σύσταση του Συμβουλίου, τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ από την 1η Ιουλίου 2020 με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου. Κάθε δύο εβδομάδες, ο κατάλογος των τρίτων χωρών του παραρτήματος I θα πρέπει να επανεξετάζεται και, κατά περίπτωση, να επικαιροποιείται από το Συμβούλιο, κατόπιν στενής συνεννόησης με την Επιτροπή και με τους αρμόδιους οργανισμούς και υπηρεσίες της ΕΕ, μετά από συνολική αξιολόγηση με βάση τη μεθοδολογία, τα κριτήρια και τις πληροφορίες που αναφέρονται στη σύσταση του Συμβουλίου.

                     (5)

                     Εν τω μεταξύ διεξήχθησαν συζητήσεις στο πλαίσιο του Συμβουλίου, σε στενή συνεννόηση με την Επιτροπή και με τους αρμόδιους οργανισμούς και υπηρεσίες της ΕΕ, σχετικά με την επανεξέταση του καταλόγου τρίτων χωρών που παρατίθεται στο παράρτημα I της σύστασης του Συμβουλίου και κατ’ εφαρμογή των κριτηρίων και της μεθοδολογίας που καθορίζονται σε αυτήν, όπως τροποποιήθηκε από τη σύσταση (ΕΕ) 2021/816. Κατόπιν αυτών των συζητήσεων, ο κατάλογος τρίτων χωρών που παρατίθεται στο παράρτημα I θα πρέπει να τροποποιηθεί. Ειδικότερα, η Αργεντινή, η Κολομβία, η Ναμίμπια και το Περού θα πρέπει να προστεθούν στον κατάλογο.

                     (6)

                     Οι συνοριακοί έλεγχοι εξυπηρετούν τα συμφέροντα όχι μόνον του κράτους μέλους στα εξωτερικά σύνορα του οποίου διεξάγονται, αλλά όλων των κρατών μελών που έχουν καταργήσει τους ελέγχους στα εσωτερικά σύνορα. Ως εκ τούτου, τα κράτη μέλη θα πρέπει να μεριμνούν για τον συντονισμό των μέτρων που λαμβάνονται στα εξωτερικά σύνορα προκειμένου να διασφαλίζεται η εύρυθμη λειτουργία του χώρου Σένγκεν. Για τον σκοπό αυτόν, από τις 29 Οκτωβρίου 2021 τα κράτη μέλη θα πρέπει να συνεχίσουν να αίρουν τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών, των ειδικών διοικητικών περιοχών και των λοιπών οντοτήτων και εδαφικών αρχών που απαριθμούνται στο παράρτημα I της σύστασης του Συμβουλίου, όπως τροποποιείται από την παρούσα σύσταση.

                     (7)

                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στη θέσπιση της παρούσας σύστασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα σύσταση αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει επί της παρούσας σύστασης, αν θα την εφαρμόσει.

                     (8)

                     Η παρούσα σύσταση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (19). Ως εκ τούτου, η Ιρλανδία δεν συμμετέχει στην έκδοσή της και δεν δεσμεύεται από αυτήν ούτε υπόκειται στην εφαρμογή της.

                     (9)

                     Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (20).

                     (10)

                     Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (21) σε συνδυασμό με το άρθρο 3 της απόφασης 2008/146/ΕΚ του Συμβουλίου (22).

                     (11)

                     Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (23) σε συνδυασμό με το άρθρο 3 της απόφασης 2011/350/ΕΕ (24).

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
         Η σύσταση (ΕΕ) 2020/912 του Συμβουλίου, όπως τροποποιήθηκε από τις συστάσεις (ΕΕ) 2020/1052, (ΕΕ) 2020/1144, (ΕΕ) 2020/1186, (ΕΕ) 2020/1551, (ΕΕ) 2020/2169, (ΕΕ) 2021/89, (ΕΕ) 2021/132, (ΕΕ) 2021/767, (ΕΕ) 2021/816, (ΕΕ) 2021/892, (ΕΕ) 2021/992, (ΕΕ) 2021/1085, (ΕΕ) 2021/1170, (ΕΕ) 2021/1346, (ΕΕ) 2021/1459, (ΕΕ) 2021/1712 και (ΕΕ) 2021/1782, σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού, τροποποιείται ως εξής:

                     1)

                     Η πρώτη παράγραφος του σημείου 1 της σύστασης του Συμβουλίου αντικαθίσταται από το ακόλουθο κείμενο:

                                 «1.

                                 Από τις 29 Οκτωβρίου 2021 τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I.»

                     2)

                     Το παράρτημα I της σύστασης αντικαθίσταται από το ακόλουθο κείμενο:

                           «Παράρτημα I
                           Τρίτες χώρες, ειδικές διοικητικές περιοχές και λοιπές οντότητες και εδαφικές αρχές, τους κατοίκους των οποίων δεν θα πρέπει να αφορά ο προσωρινός περιορισμός στα εξωτερικά σύνορα των μη αναγκαίων ταξιδιών προς την ΕΕ:
                           I.   ΚΡΑΤΗ

                                       1.

                                       ΑΡΓΕΝΤΙΝΗ

                                       2.

                                       ΑΥΣΤΡΑΛΙΑ

                                       3.

                                       ΜΠΑΧΡΕΪΝ

                                       4.

                                       ΚΑΝΑΔΑΣ

                                       5.

                                       ΧΙΛΗ

                                       6.

                                       ΚΟΛΟΜΒΙΑ

                                       7.

                                       ΙΟΡΔΑΝΙΑ

                                       8.

                                       ΚΟΥΒΕΪΤ

                                       9.

                                       ΝΑΜΙΜΠΙΑ

                                       10.

                                       ΝΕΑ ΖΗΛΑΝΔΙΑ

                                       11.

                                       ΠΕΡΟΥ

                                       12.

                                       ΚΑΤΑΡ

                                       13.

                                       ΡΟΥΑΝΤΑ

                                       14.

                                       ΣΑΟΥΔΙΚΗ ΑΡΑΒΙΑ

                                       15.

                                       ΣΙΓΚΑΠΟΥΡΗ

                                       16.

                                       ΝΟΤΙΑ ΚΟΡΕΑ

                                       17.

                                       ΟΥΚΡΑΝΙΑ

                                       18.

                                       ΗΝΩΜΕΝΑ ΑΡΑΒΙΚΑ ΕΜΙΡΑΤΑ

                                       19.

                                       ΟΥΡΟΥΓΟΥΑΗ

                                       20.

                                       ΚΙΝΑ (*)

                                 II.   ΕΙΔΙΚΕΣ ΔΙΟΙΚΗΤΙΚΕΣ ΠΕΡΙΟΧΕΣ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ

                                       ΕΔΠ του Χονγκ Κονγκ

                                       ΕΔΠ του Μακάο

                                 III.   ΟΝΤΟΤΗΤΕΣ ΚΑΙ ΕΔΑΦΙΚΕΣ ΑΡΧΕΣ ΠΟΥ ΔΕΝ ΑΝΑΓΝΩΡΙΖΟΝΤΑΙ ΩΣ ΚΡΑΤΗ ΑΠΟ ΤΟΥΛΑΧΙΣΤΟΝ ΕΝΑ ΚΡΑΤΟΣ ΜΕΛΟΣ

                                       Ταϊβάν

                     .
                        (*)  με την επιφύλαξη της επιβεβαίωσης αμοιβαιότητας"

            Βρυξέλλες, 29 Οκτωβρίου 2021.

                  Για το Συμβούλιο

                  Ο Πρόεδρος

               G. DOVŽAN

            (1)  ΕΕ L 208I της 1.7.2020, σ. 1.

            (2)  ΕΕ L 230 της 17.7.2020, σ. 26.

            (3)  ΕΕ L 248 της 31.7.2020, σ. 26.

            (4)  ΕΕ L 261 της 11.8.2020, σ. 83.

            (5)  ΕΕ L 354 της 26.10.2020, σ. 19.

            (6)  ΕΕ L 431 της 21.12.2020, σ. 75.

            (7)  ΕΕ L 33 της 29.1.2021, σ. 1.

            (8)  ΕΕ L 41 της 4.2.2021, σ. 1.

            (9)  ΕΕ L 165I της 11.5.2021, σ. 66.

            (10)  ΕΕ L 198 της 4.6.2021, σ. 1.

            (11)  ΕΕ L 221 της 21.6.2021, σ. 12.

            (12)  ΕΕ L 235 της 2.7.2021, σ. 27.

            (13)  ΕΕ L 255 της 16.7.2021, σ. 3.

            (14)  ΕΕ L 306 της 31.8.2021, σ. 4.

            (15)  ΕΕ L 320 της 10.9.2021, σ. 1.

            (16)  ΕΕ L 341 της 24.9.2021, σ. 1.

            (17)  ΕΕ L 360 της 11.10.2021, σ. 128.

            (18)  ΕΕ L 182 της 21.5.2021, σ. 1.

            (19)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

            (20)  ΕΕ L 176 της 10.7.1999, σ. 31.

            (21)  ΕΕ L 53 της 27.2.2008, σ. 52.

            (22)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).

            (23)  ΕΕ L 160 της 18.6.2011, σ. 21.

            (24)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).